Brazil lapor 47,784 kes dalam 24 jam

BUENOS AIRES: Covid-19 telah meragut 1,352 nyawa di Brazil dan 751 lagi maut di Mexico dalam tempoh 24 jam lalu,  menurut pihak berkuasa kesihatan pada Rabu.

Di Brazil, negara kedua paling teruk dilanda virus itu selepas Amerika Syarikat (AS), jumlah kematian meningkat kepada 109,888 orang, manakala jumlah kes melonjak lebih daripada 3.4 juta, termasuk 47,784 jangkitan baharu. Jumlah pemulihan melebihi 2.5 juta, lapor agensi berita Anadolu.

Dengan populasi melebih 211 juta, Brazil dilihat sebagai pusat pandemik Covid-19 di Amerika Latin.

Walaupun pemerintah dituduh tidak bersungguh-sungguh dalam usaha membendung virus tersebut, wakil Presiden Hamilton Mourão mempertahankan langkah beliau menanganinya, dan sebaliknya menyalahkan kurangnya disiplin dalam kalangan warga Brazil yang gagal melakukan penjarakan sosial.

Presiden Jair Bolsonaro, yang diuji positif virus pada 7 Julai, juga sudah pulih.

Sementara itu, angka kematian di Mexico mencecah 57,774 dengan 751 penambahan. Jumlah kes meningkat kepada 531,239, kerana 5,506 orang diuji positif. Sebanyak 363,307 pesakit telah sembuh dari penyakit ini.

Kes Covid-19 pertama di Mexico didaftarkan pada 28 Februari dan kematian pertama pada 19 Mac.

Sejak Disember lalu, lebih 22 juta orang telah dijangkiti, sementara lebih 781,000 telah meninggal dunia di 188 negara dan wilayah disebabkan virus itu, menurut laporan Johns Hopkins University. – Bernama

See author's posts


HASiL beralih kepada penggunaan kaedah e-mel mulai 1 Julai ini

KUALA LUMPUR: Lembaga Hasil Dalam Negeri Malaysia (HASiL) akan beralih kepada penggunaan kaedah e-mel sepenuhnya sebagai salah satu medium penyampaian maklumat dan komunikasi utama sekali gus memansuhkan penggunaan mesin faksimili di semua premis HASiL di seluruh Malaysia mulai 1 Julai 2023.

Pemansuhan ini adalah selari dengan hasrat mengoptimumkan penggunaan medium penyampaian maklumat dan komunikasi sedia ada seperti e-mel serta meningkatkan kecekapan pentadbiran dan operasi pejabat seiring dengan amalan semasa agensi luar.

Sebarang pertanyaan serta maklum balas berkaitan boleh dimajukan kepada kami melalui:

a) Hasil Care Line di talian 03-8911 1000 / 603-8911 1100 (Luar Negara);

b) HASiL Live Chat; dan

c) Borang Maklum Balas di portal rasmi HASiL di pautan pantas:

https://maklumbalaspelanggan.hasil.gov.my/Public/  – Bernama

See author's posts


BPMB sumbang RM 1 juta kepada tabung Covid-19

KUALA LUMPUR: Bank Pembangunan Malaysia Bhd (BPMB) menyerahkan sumbangan sebanyak RM1 juta untuk Tabung Musaadah Khaira Covid-19 Pusat Pungutan Zakat (PPZ)-Majlis Agama Islam Wilayah Persekutuan (PPZ-MAIWP) bagi membantu golongan terjejas akibat Covid-19.

“Sumbangan RM1 juta tersebut merupakan sumbangan tambahan kepada Tabung Musaadah Khaira PPZ terutamanya untuk golongan asnaf dan mereka yang hilang pendapatan akibat wabak Covid-19,” kata Presiden/Ketua Pegawai Eksekutif Kumpulan, Arshad Mohamed Ismail dalam kenyataan hari ini.

Menurut kenyataan itu, pada majlis sama BPMB juga menyerahkan bayaran zakat perniagaan sebanyak RM834,000.00 sebagai bayaran zakat perniagaannya bagi tahun kewangan berakhir 2019 kepada PPZ-MAIWP.

Penerima-penerima cek bagi majlis serahan yang berlangsung di Kompleks Islam Putrajaya ialah Ketua Pegawai Eksekutif PPZ-MAIWP, Ahmad Shukri Yusoff dan Pengerusi PPZ-MAIWP, Datuk Che Mat Che Ali.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri turut hadir menyaksikan majlis tersebut.- Bernama

See author's posts


MENJUNJUNG TITAH RAJA BERPERLEMBAGAAN

SELEPAS majlis menghadap sembah ketua-ketua parti politik di hadapan Yang di-Pertuan Agong (YDPA), maka  terdapat pelbagai pandangan, perkembangan, perspektif dan pendirian parti-parti semasa diperoleh secara segar, khususnya mengenai isu menangani Covid-19, penamatan darurat, pembukaan Parlimen dan kebimbangan rakyat mengenai isu ekonomi semasa yang semakin menghimpit kehidupan rakyat.

Pertemuan  tersebut  telah memberikan beberapa rumusan terbaru oleh YDPA dan sudah tentu rakyat mengharapkan terdapat perubahan yang dapat meningkatkan kecekapan bagi mempercepatkan pemberian vaksin dan ketelusan dalam membantu semua lapisan rakyat di tengah-tengah ekonomi yang semakin membimbangkan.

Gabungan Parti Sarawak (GPS) pula memfokuskan perlunya kestabilan dan  kerajaan yang kuat untuk menangani pengurusan Covid-19 dan menangani isu ekonomi, khususnya pelan tindakan ekonomi Sarawak. Maka GPS jelas bersikap terbuka untuk  penambahbaikan politik bagi tujuan tersebut, dan langkah ini boleh dilihat dalam pelbagai aspek politik dan terpulang kepada interpretasi sudut pandangan masing-masing menilai arah dan kedudukan sebenar pendirian tersebut.

Dalam aspek pengurusan pandemik, program vaksinasi di negeri ini terus dipercepatkan dan diselesaikan pada bulan Ogos bagi mencapai imuniti kelompok juga dipersembahkan dan disokong penuh keempat-empat Presiden dalam GPS.

Titah YDPA dan Majlis Raja-Raja

Selepas YDPA menghadiri dan mempengerusikan sidang khas Majlis Raja-Raja, baginda menitahkan agar Parlimen dibuka serta-merta. Titah ini menunjukkan ketegasan YDPA dan institusi Istana dalam isu asas memastikan amalan sistem demokrasi berlaku, walaupun dalam keadaan darurat. Untuk rekod, inilah kali kedua pendirian ini dikemukakan kepada kerajaan Perikatan Nasional (PN) dan bermakna betapa prihatin institusi beraja  terhadap isu-isu yang melanda rakyat, selepas nasihat pertama kali pada bulan Februari tahun ini.

Dalam situasi dan krisis yang berlaku sekarang, dapat dilihat betapa YDPA dan Majlis Raja-Raja memainkan peranan dalam sistem Raja Berpelembagaan. Institusi Istana  tidak campur tangan dalam isu politik atau kemungkinan perubahan kerajaan, sebaliknya membenarkan sistem Parlimen bergerak secara demokrasi menentukan perjalanan pentadbiran negara dan mengabsahkan sokongan masing-masing  melalui Parlimen.

Kuasa Raja dan Ordinan Darurat

Dalam Ordinan Darurat (Kuasa-Kuasa Perlu) 2021 secara jelas menyatakan kuasa yang dimiliki Seri Paduka dalam menetapkan masa persidangan Parlimen diadakan. Klausa 14 (1) (b) Persidangan Darurat, Ordinan Darurat, antara lain, dalam Perkara 55 memperuntukkan Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka. Kuasa yang ada pada YDPA tidak dapat dipertikaikan keputusan baginda oleh mana-mana mahkamah atas sifat baginda menjalankan tugas rasmi. Maka, tidak timbul isu ikut atau sebaliknya nasihat kerajaan. Hal ini kerana punca kuasa tertinggi ketika berlangsungnya darurat terletak pada kuasa baginda selaku YDPA.

Ketika ini, semua lapisan masyarakat melihat kepentingan Parlimen bersidang  untuk kepentingan negara dan rakyat bersama, lebih-lebih Ordinan Darurat cukup jelas memberikan kuasa sepenuhnya kepada YDPA untuk memanggil, menggantung atau membubarkan Parlimen tanpa perlu mengikut nasihat Perdana Menteri ketika darurat sedang berkuat kuasa dan  berlangsung.

Menjunjung Titah

Ketegasan keputusan YDPA kali ini menyebabkan kerajaan PN perlu akur dengan pendirian tersebut dan tidak lagi boleh diabaikan atau berdolak-dalik seperti sebelum ini. Kerajaan PN tak dapat lagi berdolak-dalik kecuali akur dengan keputusan YDPA yang disokong oleh Majlis Raja-Raja Melayu.

Sekiranya tidak patuh keputusan YDPA dan Majlis Raja-Raja Melayu, akan dianggap sebagai penderhakaan kepada titah Institusi Raja di negara ini. Kebijaksanaan dan kesantunan Bahasa Istana membuat titah perlu dilihat secara teliti yang secara tersirat mahukan kerajaan pimpinan Tan Sri Muhyiddin mengambil tekad untuk membuat persidangan Parlimen. Hal ini diperkukuhkan lagi dengan hakikat semua ahli Parlimen sudah mendapat suntikan vaksin covid-19 dan tergolong sebagai kelompok selamat imuniti kelompok di peringkat Parlimen.

Amalan Demokrasi

Di satu sisi, di tengah-tengah pandemik yang membimbangkan rakyat mengenai kesannya terhadap ancaman kesihatan awam dan kesan kepada ekonomi sangat genting dan memerlukan pembukaan Parlimen bagi memastikan amalan demokrasi, seperti bertanya soalan-soalan mampu mempertingkatkan hak sebagai warga dan wakil rakyat bagi memastikan semak dan imbang dalam perjalanan negara selepas lima bulan Parlimen ditutup. Hal ini juga memastikan demokrasi tidak mati, dan semua ahli Parlimen dapat memberikan sumbangan dari segi idea, pandangan, kritikan membina dan bersama-sama menentukan hala tuju negara yang berdepan dengan krisis Covid-19 dan ekonomi.

Harapan rakyat, terdapat kesungguhan dan komitmen tinggi, dan Parlimen sebagai pentas penting dalam sistem demokrasi perlu dimanfaatkan dan bukannya ditutup tanpa perbincangan konkrit dan telus. Pentingnya mandat rakyat melalui suara ahli Parlimen didengari, lebih-lebih lagi terdapat keperluan mendesak, termasuk pengisytiharan darurat dan sebagainya itu sendiri perlu disahkan dalam Parlimen sebelum ia berakhir apabila Majlis Raja-Raja berpendirian tidak ada keperluan untuk menyambung darurat apabila tamat 1 Ogos ini. Maka, Parlimen perlu dibuka sebelum tamatnya darurat.

Medan Suara Rakyat

Gesaan pembukaan Parlimen dan penamatan darurat juga berlaku apabila kes Covid-19 masih meningkat walaupun darurat telah dilaksanakan dan ternyata pendekatan PKP bersasar dilihat lebih berkesan dan realistik. Hal ini kerana apabila darurat seluruh negara mengakibatkan kawasan tidak terjejas oleh pandemik Covid turut terhambat daripada aspek pergerakan dan ini menyebabkan seluruh aktiviti ekonomi menjadi lebih perlahan.

Banyak isu  perlu dibahaskan dan mencerminkan sistem tadbir urus yang lebih telus seperti keperluan Ordinan Darurat yang diluluskan perlu dibahaskan dan ini menyebabkan berlakunya  kelemahan  seperti kaedah mempercepatkan pemberian vaksin, pembelian vaksin dan pengedarannya, ketelusan pengagihan kontrak-kontrak berkaitan, peluang pekerjaan, malah isu penguat kuasa denda atau kompaun hingga ada terpaksa membayar RM50,000.00.

Begitu juga pelbagai Prosedur Operasi Standard (SOP) yang bertindan, keputusan sering berubah, pemberian bantuan setimpal, isu ekonomi rakyat seperti bantuan i-sinar, lanjutan moratorium yang perlukan pencerahan di Parlimen.

Apabila Parlimen tidak ditangguh, maka banyak perkara dan isu dapat diperincikan secara telus, termasuk setiap akta dan Ordinan Darurat. Sehingga lapan negeri kecuali Kelantan, Terengganu dan Kedah sudah memaklumkan hasrat untuk mengadakan persidangan Dewan Undangan Negeri.

Komitmen

Maka terdapat keperluan perbincangan Parlimen  bagi memastikan kepentingan negara dan rakyat terus terpelihara. Aspek kestabilan politik dan kebertanggungawaban semua pihak ditekankan dalam pengumuman YDPA dan Majlis Raja-Raja Melayu petanda YDPA terus melaksanakan fungsi sebagai Raja Berperlembagaan dan Majlis Raja-Raja terus menjadi institusi yang dihormati dan menjadi tempat harapan rakyat sebagai benteng terakhir dalam sistem Raja Berperlembagaan.

Berdasarkan masa yang berbaki, notis sekurang-kurangnya 28 hari sebelum Parlimen bersidang masih sempat dilakukan bagi memastikan persidangan Parlimen pada Ogos ini, namun terpulanglah kepada keputusan Perdana Menteri untuk memuktamadkannya secara bijaksana.

See author's posts


Maludam dapat padang bola sepak, pentas mini

MALUDAM: Penduduk Kampung Maludam terutama sekali golongan belia berasa teruja setelah projek menaik taraf padang bola sepak selesai dilakukan di penempatan mereka hasil peruntukan Kerajaan Sarawak.

Projek berkenaan termasuk pembinaan mini pentas utama telah pun dilaksana dengan kos sebanyak RM500,000 bermula tahun lepas di bawah Program Transformasi Luar Bandar (RTP) bagi Dewan Undangan Negeri (DUN) Lingga.

Upacara ringkas perasmian kemudahan tersebut telah pun dilakukan oleh ADUN Lingga, Simoi Peri yang bertindak menyerahkan kunci kemudahan berkenaan ekpada Pengerusi Kelab Belia Kampung Maludam iaitu Sharifuddin Hussain.

“Selain penyediaan pentas mini utama, Padang Bola Sepak Kampung Maludam ini juga turut dilengkapi dengan kemudahan bekalan elektrik dan empat buah tandas untuk membantu menjayakan pelbagai program di sini.

“Justeru saya berharap agar penduduk Kampung Maludam dan sekitarnya tidak mensia-sia usaha Kerajaan Sarawak ini dengan menganjur pelbagai program bermanfaat di padang bola sepak tersebut kelak,” kata Simoi.

Beliau juga turut memohon kepada penduduk Kampung Maludam untuk sentiasa menjaga dan membersihkan kemudahan-kemudahan penting di dalam padang bola sepak berkenaan demi kebaikan semua pihak.

“Kemudahan yang kotor tidak akan digunakan oleh penduduk. Atas sebab itu adalah amat penting untuk kemudahan ini dijaga sebaik mungkin oleh penduduk demi menunjukkan penghargaan mereka kepada Kerajaan Sarawak berhubung usaha tersebut,” kata beliau.

Hadir sama ialah  Pegawai Tadbir Sarawak bagi Pejabat Daerah Kecil Maludam, Noraini Aden, Khairuddin dari Majlis Daerah Betong, Kaunselor Tarip Kidi, Penghulu Maszen Ahmad Rais dan penduduk kampung di sini.

See author's posts


Tiga pintu masuk baharu turut dipantau

KUCHING: Tiga pintu masuk ke Sarawak yang baharu iaitu Long Singut, Long
Busang dan Tapak Megah di bahagian Kapit akan juga dipantau untuk mengekang
kemasukan individu yang dijangkiti Covid-19 merentasi sempadan.

Timbalan Ketua Menteri Tan Sri Datuk Amar Dr James Jemut Masing berkata
sepanjang bulan April, kesemua pintu masuk termasuk tiga yang baharu itu akan
dipantau dengan ketat supaya tiada individu yang dijangkit Covid-19 merentas
sempadan negeri.

“Seramai 876 anggota keselamatan akan memantau semua pintu masuk di
sempadan Sarawak-Kalimantan sepanjang lebih 900 kilometer.

“Pintu keluar masuk ini juga termasuk tiga Kompleks Kastam, Imigresen
dan Kuarantin (CIQ), dan 43 jalan gajah dan jalan tikus yang dikenalpasti
terdiri daripada pelbagai bentuk dan saiz,” kata Masing.

Masing yang juga Menteri Infrastruktur dan Pembangunan Pelabuhan berkata
demikian semasa mempengerusikan mesyuarat Jawatankuasa Keselamatan Sempadan di
pejabat beliau di Bangunan Baitulmakmur, di sini, Jumaat lalu.

Beliau menambah semasa krisis kesihatan yang disebabkan oleh Covid-19,
adalah sangat penting untuk pintu-pintu masuk secara haram ini ditutup.

“Ini dikecualikan untuk tiga CIQ iaitu Biawak, Lubok Antu dan Entikong
yang akan terus dibuka semasa tempoh Perintah Kawalan Pergerakan (PKP).

“Pihak jawatankuasa juga telah diberi jaminan oleh Pasukan Gerakan Am
(PGA), Angkatan Tentera Malaysia (ATM) dan Jabatan Imigresen bahawa kesemua
pintu masuk dikawal rapi sepanjang masa oleh polis dan ATM.

“Sepanjang wabak ini, pasukan beruniform inilah yang memantau dan
mengawal pintu sempadan supaya tiada individu yang menyeludup masuk,” kata
Masing.

Katanya lagi, beliau gembira kerana anggota polis dan ATM yang mengawal
selia peritah PKP telah melakukan kerja yang baik dan rakyat Sarawak juga
memberi kerjasama.

Turut hadir Timbalan Setiausaha Kerajaan Negeri, Datu Ik Pahon Joyik dan
Setiausaha Tetap Kementerian Infrastruktur dan Pembangunan Pelabuhan, Datu
Safri Zainuddin.

See author's posts


Sidang DUN: MAHB peruntuk RM29 juta naik taraf Lapangan Terbang Antarabangsa Kuching

KUCHING: Malaysia Airports Holdings Berhad (MAHB) telah memperuntukkan RM29 juta untuk menaik taraf fasiliti, sistem pengendalian bagasi dan aerobridge pada 2023 hingga 2025.Timbalan Menteri Pengangkutan Datuk Dr. Jerip Susil berkata, MAHB telah melaksanakan Kajian Pelan Induk Lapangan Terbang Antarabangsa Kuching (LTAK) pada 2020.“Berdasarkan kajian ini, bangunan terminal boleh diperbesarkan untuk menampung kapasiti sehingga 12 juta penumpang setahun.“Kementerian Pengangkutan Sarawak telah menjalankan audit terhadap empat (4) lapangan terbang utama di Sarawak dan telah mencadangkan untuk menaiktaraf dan membaikpulih kemudahan dan fasiliti sedia ada.“MAHB telah melaksanakan kerja-kerja membaikpulih dan menaiktaraf kemudahan di Lapangan Terbang Antarabangsa Kuching secara berfasa semenjak 2019,”katanyaBeliau berkata demikian ketika persidangan hari keempat Dewan Undangan Negeri (DUN) Sarawak ke-19 penggal kedua di sini, hari ini.Tambah Jerip,sehingga 2022, MAHB telah membelanjakan RM2.5 juta untuk menaik taraf tandas, papan tanda dan menurap semula laluan pesawat.

Oleh Azreen Keria

See author's posts


Pembelaan kemuka surat Putera Arab

KUALA LUMPUR: Pembelaan Datuk Seri Najib Tun Razak dalam perbicaraan kes rasuah membabitkan RM2.3 bilion milik 1Malaysia Development Berhad (1MDB) semalam mengemukakan surat daripada kerabat diraja Arab Saudi yang menyatakan bahawa bekas Perdana Menteri itu menerima hadiah wang tunai US$100 juta sebagai pengiktirafan terhadap sumbangan beliau kepada dunia Islam.

Surat menggunakan kepala surat Pejabat Peribadi Saud Abdulaziz Majid Al Saud, bekas Gabenor Wilayah Madinah, turut menyebut hadiah itu adalah sempena persahabatan yang terjalin antara kedua-duanya dan sebagai menghargai idea-idea baharu Najib selaku pemimpin Islam moden.

Peguam Wan Aizuddin Wan Mohammed, ketika membacakan surat yang ditandatangani pada 1 Februari 2011, berkata antara lain putera itu memberikan Najib sejumlah US$100 juta sebagai hadiah yang akan dimasukkan ke dalam akaun beliau.

“Surat itu turut menyatakan bahawa Najib hendaklah memiliki budi bicara mutlak bagi menentukan bagaimana hadiah tersebut akan digunakan bagi mempromosi Islam agar ia terus berkembang dan putera berkenaan menambah baginda tidak mengharapkan sebarang faedah peribadi sama ada secara langsung atau tidak langsung susulan pemberian itu,” katanya.

Wan Aizuddin berkata demikian ketika menyoal saksi pendakwaan ke-37 iaitu R.Uma Devi yang merupakan Pengurus Cawangan AmBank (M) Berhad Jalan Raja Chulan mengenai surat itu apabila merujuk beliau kepada dua dokumen berkaitan deposit berjumlah RM60.6 juta serta RM30.2 juta yang diterima oleh Najib antara Februari dan Jun 2011.

Wan Aizuddin: Adakah anda bersetuju bahawa terdapat kesimpulan yang tidak dapat dinafikan bahawa US$100 juta yang disebut dalam surat itu dan kedua-dua transaksi ini adalah hadiah peribadi?

Uma Devi: Saya tidak boleh membuat kesimpulan kerana jumlahnya berbeza dan juga tidak pasti sama ada surat itu telah diberikan kepada pihak bank sebelum kedua-dua transaksi dilakukan.

Wan Aizuddin: Daripada pihak cawangan bank, surat ini tidak pernah dirujuk?

Uma Devi: Ya.

Saksi berusia 43 tahun itu turut memberi keterangan bahawa tiada tindakan diambil bagi menghentikan kemasukan US$620 juta ke akaun Najib pada Ogos 2013 kerana tiada amaran dikeluarkan kepada pihak bank apabila transaksi itu dilakukan.

Beliau berkata terdapat beberapa tanda amaran yang diteliti oleh bank seperti jumlah wang yang dipindahkan, tujuan dan pendedahan maklumat daripada pelanggan.

“Saringan akan dibuat berdasarkan kesemua tanda amaran ini. Pelanggan tidak akan dimaklumkan kerana ia akan menyebabkan mereka berjaga-jaga,” katanya sambil menambah pelanggan tidak akan dimaklumkan bagi membolehkan pihak bank menjalankan siasatan apabila terdapat tanda amaran.

Najib, 69, berdepan empat pertuduhan menggunakan kedudukan beliau untuk memperoleh rasuah berjumlah RM2.3 bilion daripada dana 1MDB funds dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung.-Bernama

See author's posts


Deritai penyakit buah pinggang mesin hemodialisis jadi peneman Laila

Sudah hampir tiga tahun, tiga kali seminggu Sharifah Lailawati Wan Mustapha, 42, berulang alik ke Pusat Hemodialysis Angkasa di Jalan Depo untuk melakukan rawatan hemodialisis sejak disahkan menghidap Penyakit Buah Pinggang CKD Chronic.

Setiap sesi rawatan menelan kos RM200.  Cuma beliau bernasib baik kerana rawatan ini ditanggung oleh Kerajaan Pusat memandangkan suami beliau adalah kakitangan Kerajaan.

Mengimbas kembali pengalaman beliau sebelum menerima diagnosis penyakit ini, Sharifah Lailawati atau lebih mesra dipanggil Laila berkata, beliau mengalami beberapa simptom seperti kerap demam, sentiasa dalam keadaan letih lesu, kulit terasa gatal dan kencing berbuih.

“Selepas beberapa ujian dijalankan, doktor memberitahu saya mengalami masalah buah pinggang dan perlu menjalani rawatan hemodialisis bagi membersihkan darah,” kata ibu kepada seorang anak ini.

Malah doktor memberitahu penyakit beliau berpunca daripada masalah tekanan darah tinggi yang berterusan.

Ditanya bagaimana respon beliau ketika pertama kali mendengar penjelasan doktor, Laila berkata beliau ‘teramat sedih’ tetapi menerima ketentuan itu dengan redha.

“Siapa yang tidak sedih kalau dapat berita sedemikian, apatah lagi saya terpaksa menjalani rawatan hemodialisis seumur hidup,” tambah beliau.

Namun Laila bersyukur kerana mendapat mempunyai ahli keluarga yang tidak jemu-jemu memberikan kata-kata semangat serta memberi sokongan padu kepada beliau untuk menjalani rawatan.

“Berkat dorongan keluarga, saya terus membuat temujanji dengan Klinik Pakar di Hospital Umum Sarawak untuk mendapatkan rawatan susulan,” kata beliau.

Bercerita lanjut tentang rawatan hemodialisis ini, Laila berkata mesin hemodialisis berfungsi seperti buah pinggang untuk mencuci kotoran di dalam darah selepas buah pinggang sendiri tidak mampu berbuat demikian.

Kata Laila, pesakit buah pinggang seperti beliau tiada pilihan melainkan menjalani rawatan ini atau menjalani pemindahan buah pinggang.  Pilihan kedua amat sukar kerana perlukan penderma buah pinggang dan penderma pula sukar untuk ditemui.

Menjalani hemodialisis pun ada kesannya tetapi berbeza-beza ke atas setiap pesakit.

“Kadang-kadang tekanan darah jadi rendah, kadang-kadang jadi tinggi, kadang-kadang kaki kejang, kadang-kadang badan lemah.  Semuanya bergantung kepada tekanan darah, kalau darah stabil, akan ok,” kata beliau.

Laila mengakui pada awalnya beliau amat payah untuk menyesuaikan hidup dengan ‘norma baharu pesakit buah pinggang’ ini, terutama apabila terpaksa berulang-alik untuk menjalani dialisis dan ini amat mengganggu urusan harian.

“Saya terpaksa berhenti kerja kerana majikan enggan bertolak-ansur untuk memindahkan saya ke bahagian yang tidak terlalu sukar untuk saya bertugas,” kata Laila yang kini giat mengusahakan perniagaan makanan secara atas talian.

Selain itu, mereka yang menghidap masalah buah pinggang juga harus berpantang banyak jenis makanan terutama makanan tinggi fosforus, potasium serta sodium serta  mengawal pengambilan air bagi mengelak komplikasi seperti bengkak pada kaki, tangan dan muka.

Selepas mengalami pengalaman-pengalaman yang tidak begitu menyenangkan ini, Laila menasihati orang lain yang masih sihat agar memberi penekanan kepada pemakanan sihat dan gaya hidup sihat.

“Tetapi jika sudah menjadi penghidap penyakit tekanan darah tinggi, mesti ambil ubat ikut masa yang ditetapkan doktor.  Bagi pesakit kencing manis pula, pastikan kadar gula dalam darah sentiasa stabil, ambil ubat ikut masa dan pemeriksaan kesihatan sekurang-kurangnya sekali setahun,” tambah beliau.

Oleh Haini Darani

See author's posts


KM terima kunjungan Richard Riot

KUCHING: Ketua Menteri Datuk Patinggi Abang Zohari Tun Openg menerima kunjungan hormat daripada Duta Khas Perdana Menteri ke Asia Timur (Jepun, Korea Selatan dan Taiwan), Dato’ Sri Richard Riot Jaem di pejabatnya, Wisma Bapa Malaysia, Petra Jaya, Kuching pagi semalam.

Ini merupakan kunjungan hormat pertama ke atas Ketua Menteri Sarawak sejak Duta Khas berkenaan sejak dilantik oleh Perdana Menteri sebagai Duta Khas Perdana Menteri ke Asia Timur.

Sejurus selepas itu, Ketua Menteri turut menerima kunjungan hormat daripada Komander Briged Sarawak Pasukan Gerakan Am (PGA) yang baharu, YDH SAC Mancha Anak Ata di pejabatnya semalam.

See author's posts


Pengumuman PM, khabar gembira buat rakyat

KUCHING: Semua aktiviti sukan dan rekreasi tidak bersentuhan di kawasan terbuka dan separa terbuka kini dibenarkan kepada individu yang sudah lengkap menerima suntikan vaksin dengan mematuhi garis panduan (SOP) yang ditetapkan.

Pengumuman Perdana Menteri Tan Sri Muhyiddin Yassin pada petang Ahad lalu nyata menjadi khabar gembira buat rakyat di seluruh negara termasuk Sarawak.

Menurut Akmal Ariffin Abdullah, 24 tahun, berkata aktiviti sukan dan rekreasi amat penting bagi memastikan tahap kesihatan minda dan kecergasan fizikal yang baik kepada rakyat.

Selain itu katanya, aktiviti sukan yang dibenarkan juga tidak melibatkan jumlah individu yang banyak dan masih boleh dikawal oleh pihak bertanggungjawab.

“Bagaimanapun, ia masih perlu di pantau kerana rata-rata sukan yang dibenarkan merupakan sukan yang dilakukan di kawasan yang terbuka bagi menbendung penularan virus Covid-19 dalam kalangan masyarakat,” katanya yang berasal dari Asajaya terbabit.

Menurut Muhd Syafizi Syafik Redzuan, 23 tahun, keputusan tersebut dapat memotivasikan segelintir kumpulan rakyat yang masih belum menerima vaksin untuk mendaftar sebagai penerima suntikan vaksin.

“Sudah jelas keputusan ini mempunyai pro dan kontra kerana ia sedikit sebanyak membolehkan kita kembali ke kehidupan normal seperti sedia kala meskipun ada kesan negatifnya seperti berkemungkinan menjadi faktor penularan semula jangkitan Covid-19.

“Namun, dengan menerima vaksin lengkap yang diberikan kerajaan selain turut mematuhi SOP yang ditetapkan, Insya-Allah kita mampu membendungnya,” katanya yang merupakan pelajar Universiti Malaysia Sarawak (UNIMAS).

Manakala bagi Khairul Farhannuddin Kipli, 24 tahun berkata kebenaran tersebut tidak menjadi masalah kepada negeri bahkan negara asalkan rakyat masih mengamalkan SOP.

Dia yang juga berasal dari Samarahan berkata, tidak menjadi masalah sekiranya rakyat dibenarkan mengadakan atau menjalankan aktiviti sukan dan riadah kerana aktiviti sukan sangat penting untuk kesihatan diri selain menjadi terapi minda.

“Impak negatif juga akan tidak terjadi sekiranya individu itu dapat mendisiplinkan diri dengan mematuhi SOP dalam melakukan aktiviti sukan,” ujarnya.

Bagi Naufal Nuraffiq Sharbini, 24 tahun berharap agar kelonggaran dan kemudahan yang diberikan dapat diguna dengan sebaik mungkin selain masyarakat turut dingatkan agar jangan alpa kerana peningkatan kes saban hari semakin membimbangkan.

“Kemudahan yang diberikan kerajaan ini membuktikan bahawa kerajaan sentiasa mengutamakan rakyat dalam apa jua keadaan. Bagaimanapun kita sebagai rakyat perlu memberi kerjasama kepada kerajaan dalam mengekang penularan jangkitan daripada terus berleluasa,” katanya.

Oleh SYAMIMI HUSNA

See author's posts


Patuhi peraturan jarak sosial

NURZILLA MOHAMAD

SIBU: Majlis Perbandaran Sibu (MPS) menjalin kerjasama dengan Polis Diraja
Malaysia (PDRM) untuk menguatkuasa pematuhan penjarakkan sosial di premis
beli-belah dan klinik swasta di sini mulai 24 Mac ini.

Pengerusi MPS, Clarence Ting berkata premis beli-belah itu merangkumi pasar
raya, pasar mini, kedai-kedai serbaneka dan farmasi sepanjang tempoh Perintah
Kawalan Pergerakan (PKP).

“MPS dan polis akan menguatkuasakan peraturan berikut iaitu pasar
raya, pasar mini, kedai serbaneka, farmasi dan klinik swasta yang perlu
memaparkan notis besar penjarakkan sosial pada pintu masuk di premis
masing-masing.

“Di samping itu, mereka juga harus mengawal kemasukan pelanggan dalam
premis supaya ruang tidak terlalu sesak untuk pembeli dan kaunter pembayaran
turut mempunyai penanda penjarakkan sosial yang jelas,” tegasnya.

Ting menambah, mulai 24 Mac, semua operasi perniagaan akan bermula dari
pukul 7.00 pagi hingga 7.00 malam.

“Kami menyeru semua orang di Sibu supaya sila ambil perhatian,”
katanya.

Sementara itu, menerusi hantaran di Facebook miliknya, beliau memuji
inisiatif yang diambil oleh Pasaraya Daesco yang mematuhi Perintah Kawalan
Pergerakan, sambil menambah pemeriksaan suhu turut dijalankan oleh pasar raya
berkenaan.

“Kita sangat menghargai kerjasama masyarakat Sibu yang semakin
mematuhi Perintah Kawalan Pergerakan,” ujarnya.

See author's posts


Kubung dilepaskan kembali ke hutan

KUCHING: Dalam video yang menjadi viral di Facebook baru-baru
ini berkenaan haiwan dikenali sebagai Colugo atau dikenali sebagai Kubung.

Sarawak Forestry Corporation (SFC) berjaya mencari sumber
video tersebut setelah mengumpul maklumat intensif dan penyiasatan dilakukan
dengan bantuan agensi penguatkuasaan yang lain.

Video yang disiarkan di Facebook diambil di sebuah rumah
di Sg.  Moyan, Batu Kawa.

Menurut kenyataan yang diambil daripada ahli keluarga
tersebut, Kubung dijumpai berhampiran rumahnya. Mereka kemudian melepaskannya
ke hutan berhampiran.

Pegawai penguatkuasa SFC memberi amaran lisan dan
menjelaskan kepada mereka pentingnya memelihara dan melindungi hidupan liar di
Sarawak.

Kubung adalah spesies yang dilindungi berdasarkan Ordinan
Perlindungan Kehidupan Liar, 1998.

Berdasarkan ketetapan tersebut, mana-mana orang yang
memburu, membunuh, menangkap, menjual atau memiliki sebarang haiwan yang
dilindungi akan melakukan kesalahan dan akan menghadapi satu tahun penjara dan
denda RM10,000.

Mengenai masalah lain yang berkaitan dengan penyiaran
video, orang ramai dinasihatkan untuk tidak membuat spekulasi atau menyebarkan
video yang tidak disahkan kerana akan menimbulkan kekeliruan di kalangan orang
ramai.

Ketua Pegawai Eksekutif Sarawak Forestry Corporation
(SFC) yang juga Pengawal Kehidupan Liar, Zolkipli Mohamad Aton berkata, SFC
juga mengesahkan bahawa video yang menunjukkan beberapa ekor haiwan yang
ditemui berenang bukan daripada spesies Kubung.

“Video yang pernah disiarkan di Facebook pada tahun
2019 nampaknya tidak mempunyai kaitan dengan pengeposan video Kubung baru-baru
ini,” katanya.

Beliau sekali lagi menekankan bahawa haiwan liar
sebaiknya dibiarkan tidak terganggu di hutan liar sebagai sebahagian daripada
komuniti hutan.

“Hidupan liar kita yang berharga adalah anugerah alam
yang kebanyakkannya tidak dihargai. Banyak yang berpendapat bahawa masih ada
banyak spesies hidupan liar di dunia, tetapi sebenarnya, jumlahnya berkurang,
dan jika tidak apa-apa langkah diambil, spesies ini mungkin terancam.

“Oleh itu, kita semua mesti memainkan peranan kita
dalam memelihara hidupan liar kita,” tambahnya.

See author's posts


Tiga tempat awam disanitasi

SARIKEI: Tiga lokasi awam di sini telah menjalani proses sanitasi, Khamis
lalu.

Ketua Balai Bomba dan Penyelamat (BBP) Sarikei, PPgB Mahmudin berkata,
pihaknya dengan kerjasama Majlis Daerah Sarikei (MDS) dan polis menjalankan
operasi sanitasi awam itu.

“Operasi sanitasi dijalankan di tiga lokasi iaitu di Taman Tasik
Sarikei, tandas awam Sungai Nyelong dan taman permainan Sungai Rejang.

“Operasi bermula pada jam 2. 30 petang hingga jam 4.40 petang,”
katanya ketika dihubungi pemberita, petang semalam.

Ujarnya, seramai 12 kakitangan MDS, 5 anggota bomba dan 3 anggota polis
menyertai operasi sanitasi tersebut.

Operasi sanitasi awam dilakukan bagi membantu mengekang penularan wabak
pandemik Covid-19 di tempat awam.

Katanya, selepas tamat operasi sanitasi, pelaksanaan proses saringan
nyahcemar (decon) dilakukan ke atas anggota-anggota yang terlibat.

See author's posts


PBSM Miri sumbang 20 botol cecair sanitasi tangan

MIRI: Persatuan Bulan Sabit Merah (PBSM) Cabang Miri telah menyampaikan dua kotak masing-masing berisi 20 botol cecair sanitasi tangan kepada Tabika Kemas Mohd. Amin di Batalion 12 Pasukan Gerakan Am (PGA) Miri, pada Rabu.

Timbalan Pengerusi PBSM Daerah Miri, Datuk Lee Kim Shin memberitahu cecair sanitasi tangan ini merupakan sumbangan sebuah syarikat dari Jepun.

Lee yang juga Menteri Bertanggungjawab Jawatankuasa Pengurusan Bencana Bahagian (JPBB) Miri merakamkan ribuan terima kasih kepada syarikat berkenaan dan juga PBSM Cabang   Miri atas inisiatif dan misi kemanusiaan dalam mencegah Covid-19 dengan menyumbang sejumlah besar cecair sanitasi kepada agensi pendidikan dan kerajaan di Bahagian Miri.

Turut hadir dalam rombongan penyerahan cecair sanitasi tangan ialah Pengurus Pentadbiran PBSM Cabang Miri, Lui Yee Lan dan Pegawai Kemas Bahagian Miri Encik Josipah Sabas.

Dalam lawatan lain, Lee turut menyampaikan geran tahunan kepada Persatuan Ibu Bapa dan Guru (PIBG) SMK Lopeng Tengah dan SM Riam Miri .

“Geran yang diperuntukkan kepada SMK Lopeng Tengah Miri adalah untuk menaiktarafkan kemudahan infrastruktur di sekolah supaya suasana belajar dapat dipertingkatkan.

“Contohnya, ruang basin cuci tangan untuk 19 orang sekali gus telah disediakan sebagai satu langkah menjaga kebersihan sendiri bagi murid untuk mencegah sebarang kuman dan virus,” kata Lee.

Manakala , katanya geran yang diserahkan kepada Lembaga Pengarah Riam Road Secondary School (RRSS) pula bertujuan untuk membantu pihak sekolah dalam menaik taraf kemudahan infrastruktur internet bagi pembelajaran dan pengajaran secara digital online serta kelengkapan prasarana sekolah.

“Contohnya, para guru telah menghadiri beberapa kursus yang berkaitan dengan bidang STEM dan juga pembelian perisian komputer and perkakasan koding dan lain-lain,”ujarnya.

Sementara itu, kedua-dua pihak sekolah tersebut merakamkan ribuan terima kasih kepada Datuk Lee kerana sentiasa peka dan membantu dengan sedaya upaya segala masalah dalam bidang pembangunan pendidikan selama ini.

Oleh LIONG CHAI LING

See author's posts


796 terima sumbangan PUSAKA

NUR AIN OTSMAN

KUCHING: Seramai 796 orang penduduk terdiri daripada warga emas, Orang
Kurang Upaya (OKU), ibu tunggal atau balu, anak-anak yatim,  saudara baru serta golongan kurang berkemampuan dari Kampung Rajang, Jerijeh, Belawai
dan Tanjung Manis menerima sumbangan berupa wang tunai daripada Perbadanan
Kemajuan Perusahaan Kayu Sarawak (PUSAKA)
dan anak-anak syarikatnya.

Bantuan ini melibatkan sumbangan berjumlah RM80,000.00 dari Anak-anak
Syarikat PUSAKA.

Menteri Muda Perancangan Bandar, Pentadbiran Tanah dan Alam Sekitar Datu
Len Talif Salleh berkata, pada tahun ini, sejajar dengan pelaksanaan Perintah
Kawalan Pergerakan (PKP) pihak PUSAKA dan anak-anak
syarikatnya akan menghulur bantuan berupa wang tunai sahaja.

“PUSAKA dan anak-anak syarikatnya telah menghulur bantuan berupa wang
tunai dan barangan keperluan asas kepada para penduduk sempena menyambut bulan
Ramadan Al-Mubarak pada tahun-tahun lepas.

“Namun, lain pula pada tahun ini kerana kita hanya menghulurkan wang
tunai yang mana sumbangan ini diberikan sebagai tanggungjawab sosial korporat
PUSAKA kepada masyarakat yang kurang berkemampuan,” katanya ketika berucap
pada Majlis Penyampaian Sumbangan PUSAKA dan Anak-anak Syarikat  PUSAKA di Wisma Sumber Alam, semalam.

Program ini telah diadakan 20 tahun yang lalu sejak Datu  Len Talif
Salleh sebagai Timbalan Pengurus Besar dan seterusnya Pengurus Besar
PUSAKA dengan tujuan untuk membantu mereka yang memerlukan.

“Kita berharap penerima menggunakan sebaik-baiknya sumbangan yang
diberikan ini untuk membantu meringankan beban golongan asnaf agar mereka turut
sama meraikan Ramadan dan seterusnya perayaan Aidilfitri yang akan datang.

“PUSAKA akan meneruskan tanggungjawab sosial kepada masyarakat,
khususnya kepada mereka yang memerlukan,” ujarnya yang juga ADUN N41 Kuala
Rajang merangkap Ahli Lembaga Pengurusan PUSAKA.

Sumbangan tersebut telah disampaikan oleh Pengurus Besar PUSAKA Hashim
Bojet kepada Datu Len Talif  Salleh  yang akan mengagihkan sumbangan tersebut  kepada penduduk-penduduk  di kawasan berkenaan.

See author's posts


PSG rakam penghargaan buat Silva

PARIS Saint-Germain merakam penghargaan kepada kapten Thiago Silva dengan menganggapnya ‘salah seorang terhebat’ selepas dia bakal berpindah ke kelab Liga Perdana Inggeris, Chelsea.

“Thiago, terima kasih lapan tahun bersama kami. Memori, kepimpinan dan komitmen yang tak dapat dilupakan.Anda adalah salah satu yang hebat dan status legenda anda di PSG akan kekal selamanya,” kata Presiden PSG, Nasser Al-Khelaifi dalam kenyataan kelab.

“semoga anda dan keluarga meraih kejayaan dalam cabaran baharu, anda akan selalu menjadi sebahagian daripada keluarga dan sejarah kami, Merci Captain.”

Silva, 35, menjalani ujian perubatan di London semalam dan dijangka menandatangani kontrak dua tahun bersama Chelsea, menurut laporan di Britain.

Pertahanan tengah veteran Brazil itu menikmati detik gemilang bersama juara Perancis dengan menjuarai Ligue 1 tujuh kali dan lima Piala Perancis selain tampil 315 perlawanan bersama PSG.

Silva bakal menjadi pemain terkini ditandatangani Chelsea selepas berjaya mendapatkan Timo Werner, Hakim Ziyech, Ben Chilwell dan Malang Sarr.

skuad  ‘The Blues’ turut menjadi kelab pilihan menandatangani bintang muda Bayer Leverkusen, Kai Havertz.-AFP

See author's posts


Larian khas untuk ‘Arbi’

SEBAGAI menghargai sumbangan serta jasa Allahyarham ‘Arbi Lai’ yang meninggal dunia beberapa hari lalu, satu Larian Amal Khas dianjur oleh Laksa Runners Team, Under Groudground Group Runners dan Persatuan Bola Sepak Bahagian Miri (PBBM/2009).

Program berkenaan yang akan berlangsung esok (Ahad) dengan jarak sejauh 7 kilometer bermula dari Time Square Miri.

Presiden PBBM/2009, Mohd. Saif Jubaidi memberitahu, pihaknya mengalu-alu orang ramai untuk menyertai program larian berkenaan.

“Program larian ini khas untuk beliau (Allahyarham Arbi Lai) sebagai menghargai jasa dan sumbangannya,” ujar Mohd. Saif ketika mengulas mengenai perkara itu.

Katanya, pihaknya juga akan menyedia tabung khas untuk peserta larian yang ingin menghulur sumbangan kelak.

Tambah beliau, hasil kutipan tabung berkenaan yang akan diserah kepada keluarga Allahyarham oleh pihaknya.

Terdahulu, Mohd. Saif turut mengingatkan peserta yang ingin mengikuti larian itu kelak agar mematuhi Prosedur Operasi Standard (SOP) sebagai mana ditetapkan sebelum ini.

See author's posts


MIDA teliti pelaburan dalam bidang baharu

ISKANDAR PUTERI: Lembaga Pembangunan Pelaburan Malaysia (MIDA) sedang meneliti pelaburan dalam bidang baharu serta berteknologi tinggi untuk dibawa masuk ke dalam negara pasca-Covid-19.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata pelaburan itu diyakini dapat direalisasikan berdasarkan beberapa daya tarikan yang ditawarkan Malaysia kepada para pelabur.

Beliau berkata antaranya kestabilan politik negara di bawah pentadbiran Perdana Menteri Tan Sri Muhyiddin Yassin, kewujudan kemudahan infrastruktur yang baik, penawaran beberapa insentif serta saranan nilai yang diketengahkan kepada pelabur berpotensi.

“Saranan nilai ini contohnya mengenai kecekapan kita dalam membuat keputusan yang muktamad, selain memberi kelulusan dalam tempoh yang amat pendek.

“Kalau tidak (ada elemen sedemikian), masalah (kecekapan dan kelulusan) ini akan melengahkan pelabur untuk masuk ke Malaysia,” katanya kepada pemberita selepas mengadakan lawatan kerja ke kilang Daiichi Seiko Sdn Bhd, di sini, semalam.

Lawatan itu merupakan sebahagian rangka kerja dua hari beliau di Johor bermula semalam.

Beliau turut mengadakan perbincangan meja bulat bersama industri di samping perjumpaan bersama pemimpin masyarakat di Johor Bahru.

Mohamed Azmin berkata beliau yakin MIDA dapat meninjau pelbagai peluang termasuk yang wujud daripada kemelut dagangan di antara Amerika Syarikat (AS) dengan China, meskipun sekarang merupakan situasi sukar ditambah pula setiap negara giat berusaha menarik pelaburan baharu ke negara masing-masing selepas dilanda krisis Covid-19.

“Dalam aspek ini, MIDA sedang berusaha untuk memastikan syarikat dari negara yang terlibat (terkesan) dengan ini (perang AS-China) dapat memindahkan operasi mereka ke Malaysia dan menjadikan Malaysia sebagai hab untuk menembusi pasaran Asia Tenggara,” katanya.

Mengenai lawatannya di Johor, Mohamed Azmin berkata pihaknya menerima maklum balas daripada industri supaya kerajaan pusat dan negeri dapat menyelaraskan sebarang prosedur operasi standard (SOP) yang diperkenalkan dalam menghadapi sebarang krisis pada masa akan datang.

“Kadang-kadang mereka (industri) lihat ada ketakkonsistenan. Jadi, semalam mereka meminta supaya ketakkonsistenan ini ditangani agar mereka ada kejelasan dari segi SOP dan pelaksanaannya.

“Ini penting kerana kalau tiada penyelarasan, akan berlaku gangguan pada bekalan industri,” katanya. – Bernama

See author's posts


Tanah runtuh, empat keluarga dipindahkan

PUSA: Empat keluarga yang mendiami empat rumah di Kampung Tengah Tambak diarahkan berpindah dari rumah mereka selepas rumah yang mereka diami terjejas akibat kejadian tanah runtuh, dekat sini petang semalam.

Kejadian itu turut menjejaskan sebuah Taman Bimbingan Kanak-kanak (Tabika) Kebajikan Masyarakat (KEMAS) di kampung terbabit.

Pegawai Operasi Balai Bomba dan Penyelamat (BBP) Betong PBK I Henry Ak Jugah berkata pihaknya terpaksa mengarahkan penghuni di empat buah rumah untuk mengosongkan kediaman mereka selepas kejadian tersebut atas faktok keselamtan.

Beliau berkata kejadian yang berlaku sekitar jam 3.00 petang itu telah melibatkan seramai 29 mangsa terdiri daripada empat keluarga terlibat.

Katanya, kejadian tanah runtuh itu berpunca daripada fenomena air pasang besar yang melibatkan jarak lebih kurang 30 meter dari tebingan Sungai Rimbas dan kira-kira 1.5 meter jarak dari rumah mangsa.

“Pusat Pemindahan Bencana Tanah Runtuh telah diaktifkan sejak 9.00 pagi semalam yang menempatkan seramai 29 mangsa daripada empat buah rumah tersebut.

“Penghuni empat buah rumah itu diarah mengosongkan kediaman buat sementara waktu sebagai langkah keselamatan,” katanya kepada pemberita semalam.

Henry berkata empat buah rumah di Kampung Tengah Tambak Pusa itu di dapati terkena hakisan tanah yang berlaku berdekatan Sungai Tambak.Beliau berkata setakat 6.00 petang semalam, tiada pergerakan tanah dikesan.

Bagaimanapun, katanya bomba akan sentiasa berada di lokasi kejadian untuk menjamin keselamatan penduduk di sekitar kawasan berkenaan.

See author's posts


Sekadar seri

SARAWAK United hanya mampu berkongsi satu mata percuma selepas mencatatkan keputusa seri ketika menerima kunjungan UKM FC dalam saingan Liga Premier di Stadium Negeri Petrajaya, Jumaat lepas.

Kesebelasan utama Skuad Ngap Sayot yang dikemudi oleh Amri Yahya nyata tidak mampu untuk mengutip tiga mata penuh meskipun berkelebihan bermain di halaman sendiri.

Bermain tanpa kehadiran penonton, kedua-dua pasukan jelas kurang bersemangat selain menampilkan rentak permainan sedikit longlai dengan beberapa percubaan yang gagal disudahkan.

Separuh masa kedua, UKM kelihatan lebih garang merangka serangan dengan melancarkan beberapa percubaan berbahaya di kotak penalti Sarawak.

Jentera serangan UKM sering berjaya menembusi kubu pertahanan Sarawak namun penjaga gawang, Shaiful Wazizi Mohammad lebih kemas mengawal ketat gawang daripada dibolosi.

Sarawak turut menggandakan asakan dengan melancarkan beberapa percubaan berani pada minit akhir perlawanan, namun dengan mudah dipatahkan benteng pertahanan lawan.

Shaiful sekali lagi bertindak cemerlang apabila menidakkan rembatan kencang jarak dekat pemain gantian UKM, Muhammad Badrul Amin Hamid pada minit ke-85.

Peluang keemasan Sarawak untuk memperoleh gol tunggal perlawanan muncul pada minit ke-87 menerusi pemain tengah Mohammad Alif Hassan, namun percubaannya tersasar daripada sasaran

Pemain gantian, Muhammad Adam Shreen Tambi pula hampir menjadi wira Sarawak bagaimanapun rembatan kencang dari sudut kanan kotak panalti pada minit ke-89 hanya terkena palang.

Kapten pasukan Sarawak Amri Yahya turut buntu untuk mencipta gol apabila beberapa siri percubaannya pada masa tambahan ditampan kemas penjaga gawang UKM, Remezey Chek Ros.

Keputusan akhir perlawanan ini berkesudahan seri, Sarawak United 0 UKM FC 0.

See author's posts


NILAM Gemilang 2022 pupuk amalan membaca

MEMBACA adalah satu amalan yang berguna untuk diterap dalam diri kita. Ini kerana amalan membaca akan dapat membantu menambah ilmu di dada lebih-lebih ketika kita kini sedang meniti era globalisasi.

Dengan kata lain, amalan membaca perlu dijadikan tabiat dalam kehidupan seharian kita. Bagaimanapun untuk menjadikan amalan membaca sebagai satu tabiat baharu dalam golongan dewasa mungkin sedikit sukar untuk dilaksanakan.

Lagi pun peribahasa ada menyebut “melentur buluh biarlah daripada rebungnya,”. Ini bermakna usaha untuk mewujudkan tabiat membaca bukanlah harus dimulai daripada golongan dewasa namun barisan anak muda terutama sekali murid.

Menyedari mengenai betapa pentingnya usaha itu maka Sekolah Kebangsaan (SK) Emperoh Jambu dekat sini baru-baru ini telah pun mengadakan Mini Karnival Nadi Ilmu Amalan Membaca (NILAM) Gemilang 2022.

Mini karnival berkenaan adalah merupakan kemuncak penganjuran Program Dekad Membaca Nilam yang telah diadakan semenjak 1 Ogos lepas di sekolah tersebut.

Penyelaras programnya, Gloria Olin Noah berkata tujuan program ini diadakan adalah untuk meningkatkan amalan membaca dalam kalangan warga sekolah amnya dan murid-murid sekolah khasnya bagi menyahut ‘6 Aspirasi Murid’.

Katanya sepanjang Ogos, SK Emperoh Jambu telah mengadakan pelbagai aktiviti program membaca untuk murid-murid di dalam atau luar waktu sekolah seperti pembacaan di rumah dengan kemuncak acaranya adalah penganjuran mini karnival ini.

“Program ini membolehkan pihak kami membantu para murid menguasai kemahiran membaca, menulis dan mengira serta menguasai mata pelajaran teras seperti matematik serta sains di samping memberi pengetahuan kukuh mengenai Malaysia, Asia dan dunia.

“Malah program berkenaan juga akan dapat membantu ibu bapa menyemai amalan membaca di samping membentuk budaya, tingkah laku positif nilai murni dalam kalangan anak-anak,” kata beliau.

Tambahnya lagi pelaksanaan program itu juga akan dapat mewujudkan permuafakatan dalam kalangan warga sekolah dengan masyarakat luar demi mempertingkatkan lagi penguasaan akademik anak-anak.

“Kesedaran yang rendah dalam kalangan komuniti setempat untuk menjadikan amalan membaca sebagai tabiat kehidupan akan merugikan kita dan perlu dikupas kebaikan yang diperoleh jika budaya membaca terus diamalkan,” katanya.

Sementara itu mini karnival itu katanya juga turut dijayakan dengan penglibatan Persatuan Mencegah Dadah Malaysia (PEMADAM) Sarawak, Polis Diraja Malaysia (PDRM), Kementerian Kesihatan Malaysia dan Agensi Anti Dadah Kebangsaan (AADK).

Dengan bertemakan ‘Hindari DADAH (Say NO to Drug) – Ke Arah Hidup Penuh Bermakna’, semua lapisan masyarakat terutama sekali anak-anak di sekolah katanya diajak bersama-sama membanteras penyalahgunaan dadah dan bahayanya dalam hidup mereka.

“Pihak Pustaka Negeri Sarawak juga turut membantu mengendalikan aktiviti Literasi Maklumat bersama dengan beberapa peserta Program Kelayakan Profesional Pemimpin Pendidikan Kebangsaan (NPQEL) dari sekolah lain yang bertindak sebagai fasilitator.

“Justeru diharap agar program ini dapat mencapai matlamat dan objektif yang dikehendaki sejajar dengan pelaksanaan Falsafah Pendidikan Kebangsaan dan 6 Aspirasi Murid di negara ini,” katanya.

Terdahulu program ini telah dipengerusikan oleh Nelson Brunnie Joslyn Panting merangkap Guru Besar SK Emperoh Jambu dan dibantu oleh Prescilla Anis Jerry selaku timbalannya, Gail Devourine (setiausaha), Marylyn Judas (timbalan setiausaha), Lydia Patrick Bebak (bendahari), Wary Sedek (timbalan bendahari).

Oleh VALENTINE NGUMBANG

See author's posts


Kim Jong Un ibarat ‘pemain catur bertaraf dunia’

WASHINGTON: Presiden Donald Trump pada Isnin berkata, pemimpin Korea Utara Kim Jong Un, umpama “pemain catur bertaraf dunia” bersama dengan Presiden Vladimir Putin serta Presiden Xi Jinping , dan menyifatkan dirinya yang paling sesuai berurusan dengan mereka.

Trump berkata demikian dengan alasan calon presiden Demokrat Joe Biden tidak layak untuk berurusan dengan pemain yang kuat itu, lapor agensi berita Yonhap.

“Putin, Presiden China Xi, Kim Jong Un, (Presiden Turki) Erdogan, mereka semua pemain catur bertaraf dunia,” kata Trump semasa melawat ke Wisconsin.

Trump berkata, beliau berjaya menangani pemimpin seperti  itu.

“Menurut anda bagaimana dia akan melakukan rundingan, Biden, menentang China. Baiklah, tiada siapa yang buat macam mana yang saya telah buat dengan China, Rusia,” kata Trump. “Ingat kita juga akan berperang dengan Korea Utara.”

Trump dan Kim mengadakan sidang kemuncak pertama AS-Korea Utara pada Jun 2018, diikuti yang kedua di Vietnam pada Februari 2019.

Hubungan Washington-Pyongyang, bagaimanapun, terhenti sejak sidang kemuncak 2019 yang berakhir tanpa perjanjian.

Sementara itu, Parti Demokrat memulakan konvensyen kebangsaan empat hari bermula Isnin, di mana bekas Naib Presiden Biden dijangka menerima pencalonannya untuk pilihan raya presiden pada November.

Parti Republikan pula dijadualkan menganjurkan konvensyennya pada Jumaat. – Bernama

See author's posts


Kapal pertama kontrak sewaan Petrobras

KUALA LUMPUR: Unit perkapalan petroleum MISC Bhd, AET Tanker Holdings Sdn Bhd (AET) telah menghantar Eagle Petrolina, satu daripada empat kapal tangki Suezmax DP2 bagi kontrak sewa jangka panjang kepada syarikat gergasi minyak Brazil, Petróleo Brasileiro S.A. (Petrobras).

AET berkata, penghantaran kapal tangki yang berkapasiti berat muatan (dwt) 152,000 itu dilakukan pada Jumaat lepas.

Syarikat itu dalam kenyataan semalam berkata, kapal itu akan memulakan operasinya menjelang akhir bulan depan bersama-sama dua kapal AET yang telah beroperasi untuk Petrobras di lembangan Brazil.

“Eagle Petrolina dibina di Samsung Heavy Industries (SHI) di Korea Selatan manakala tiga lagi (dalam dwt yang sama) masih dalam pembinaan dan akan dihantar pada akhir tahun ini,” katanya.

Menurut AET, pihaknya mengambil langkah-langkah kesihatan dan keselamatan tambahan di tengah-tengah penularan COVID-19 di mana pasukan Eaglestar bekerjasama rapat dengan pasukan SHI bagi melindungi pembinaan dan penghantaran yang sedang dilaksanakan.

Pada Mei 2018, AET dan Petrobras memeterai kontrak sewa jangka panjang untuk mengendalikan empat kapal tangki Suezmax di lembangan Brazil dengan tempoh sewa selama 10 tahun dan Eagle Petrolina adalah satu daripada kapal berkenaan.

Presiden dan Ketua Pegawai Eksekutif AET Kapten Rajalingam Subramanian berkata, pembinaan dan penghantaran Eagle Petrolina yang dalam keadaan selamat ketika penularan Covid-19 adalah satu pencapaian besar dan bukti komitmen semua pihak yang terlibat.

“Bagi AET, melihat kepada persetujuan yang dicapai dengan Petrobras sejak dua tahun lalu yang kini sudah mula beroperasi merupakan satu lagi langkah penting dalam mengembangkan aktiviti-aktiviti DP kami di lembangan Brazil dan kerjasama kami dengan Petrobras,” katanya.

Ketika ini AET mengendalikan tujuh kapal tangki DP termasuk Eagle Petrolina dan mempunyai 10 lagi kapal tangki dalam pembinaan yang akan dihantar antara 2020 hingga 2022. – Bernama

See author's posts


Kontraktor penyelamat dilantik

PENERANGAN… Jurutera Kanan JKR Meehan Jorai (kiri) memberi pene- rangan kepada Datuk Amar Douglas Uggah Embas (dua kanan) semasa lawatan tapak bulatan lampu isyarat di Kuching, semalam. Turut kelihatan Pengarah JKR Richard Tajan (kanan).

KUCHING: Kontraktor penyelamat dilantik untuk meneruskan kerja-kerja menaik taraf lima bulatan di sepanjang Lebuh raya Kuching/Samarahan yang menjadi persimpangan lampu isyarat di kawasan itu.

Timbalan Premier Sarawak, Datuk Amar Douglas Uggah Embas berkata, kerja-kerja menaik taraf itu dijangka siap dalam tempoh 15 bulan dari sekarang.

“Kita telah melantik kontraktor baharu. Pegawai telah memberi taklimat kepada kami dan mereka telah melakukan beberapa kerja.

“Melihat kepada rancangan mereka dan rancangan Jabatan Kerja Raya (JKR), kita berharap projek ini (naik taraf lima bulatan) dapat disiapkan dalam tempoh 15 bulan. Saya sendiri akan datang bersama JKR untuk menyelia,” katanya.

Beliau berkata demikian selepas melawat tapak bulatan ketiga bersama Setiausaha Tetap JKR Chiew Chee Yaw, Pengarahnya Richard Tajan dan Pegawai Kanan JKR serta jurutera kontraktor di sini, semalam.

Uggah berkata, projek penukaran itu menjadi satu kontroversi kerana ia telah ditangguhkan bahkan ia menyebabkan kekecewaan bukan sahaja kepada orang ramai tetapi kerajaan juga.

“Sekarang kerajaan memutuskan untuk melantik kontraktor penyelamat yang menjadi strategi kita jika ada projek ‘sakit’ supaya siap seperti yang dijadualkan,” katanya.

Tambahnya, daripada taklimat yang diberikan kepada beliau, kontraktor baharu itu sudah cukup bersedia dengan mesin, bahan dan tenaga kerja mereka.

“Mereka juga telah memberitahu rancangan mereka untuk mendapatkan peralatan lampu isyarat yang diperlukan.

“Jadi, kita lihat komitmen atau rancangan itu ada, kini menjadi tugas JKR untuk memastikan rancangan itu dilaksanakan. JKR akan merangka garis masa untuk kerja-kerja diteruskan secara progresif dan jabatan akan memantau perkara ini sebagai petunjuk prestasi utama (KPI).

“Mengenai kerja-kerja yang dilakukan oleh kontraktor, saya harap ia bukan kes penyapu baru menyapu dengan baik,’ ujarnya.

Sementara itu, Uggah yang juga Menteri Pembangunan Infrastruktur dan Pelabuhan berkata, kajian akan diambil sekiranya terdapat keperluan untuk menukar bulatan lain di bandar ini menjadi persimpangan lampu isyarat bagi mengurangkan kesesakan lalu lintas.

“Kita akan mengkaji cadangan itu, trafik jalan raya kita bukan sahaja di Kuching tetapi seluruh negeri telah meningkat dengan pesat.

“Semakin ramai yang mampu membeli kereta sendiri sekarang tetapi jalan raya kita dibina 30 atau 40 tahun lalu. Ini adalah gambaran kemakmuran yang dinikmati rakyat.

“Terdapat pelbagai pilihan yang boleh diambil seperti membina jejambat, laluan bawah tanah, memasang lampu isyarat dan lain-lain.

“Pilihan bergantung kepada keadaan di setiap bandar atau kawasan dan kita perlu memasukkan apa sahaja pilihan yang diambil dalam perancangan untuk masa depan seperti 50 tahun dari sekarang.” katanya.

Oleh JEAKQLEYN YACHO

See author's posts


Telaga Air destinasi ekopelancongan baharu

TELAGA AIR: Pembangunan Telaga Air akan dirancakkan lebih efektif supaya menjadi destinasi ekopelancongan Sarawak baharu.

Ketua Menteri, Datuk Patinggi Abang Johari Tun Openg berkata terdapat tiga rancangan projek sedang dirangka yang dijangka mula dilaksanakan di bawah Rancangan Malaysia ke-12 (RMK12).

“Lawatan ini memberi input pembangunan baharu iaitu perancangannya akan memanjangkan tebingan sungai Telaga Air bagi kedua-dua bahagian sepanjang 900 meter.

“Kita juga mungkin membina Marina (pelabuhan bot) memandangkan permintaan daripada Kelab Bot dan kita akan bekerjasama dengan sektor swasta (Kelab Bot) kerana aktiviti berlayar dan memancing menarik pelancong ke sini,“Seterusnya kita mungkin membina masjid terapung di sini,” katanya pada sidang media selepas mengadakan lawatan di sekitar Telaga Air dekat sini semalam.

Menurut Abang Johari projek itu akan diteliti lagi berikutan RMK12 kini masih di peringkat perancangan.

“Kita rasa tiga lokasi untuk bandaraya Kuching ini harus dibangunkan iaitu pertama di Telaga Air, dua di Pantai Damai dan ketiganya di Sematan,” ujaranya dan menambah ketiga-tiga lokasi berkenaan adalah rangkaian yang menarik untuk ekopelancongan.

Menyifatkan keindahan ketiga-tiga lokasi itu terletak berhampiran pantai maka ia diyakini akan merangsang kedatangan pelancong dan sekali gus merancakkan pertumbuhan ekonomi rakyat setempat.

“Saya berkesempatan naik bot melihat potensi dari muara sungai Telaga Air hingga ke hujung Kampung Sungai Aur.

“Saya melihat potensi begitu baik untuk mewujudkan sukan memancing pada masa sama menarik pelancong ke tapak Ramsar ‘Wet Land’ yang ada di sini,” katanya dan menegaskan, Telaga Air dibangunkan sejak lebih 20 tahun lalu di bawah pembangunan Pusat Pertumbuhan Desa (RGC).

Mendedahkan pelayaran kapal boleh menjadi salah satu aktiviti pelancongan yang berpotensi diwujudkan di Telaga Air, Abang Johari berkata Telaga Air adalah lokasi menarik yang ditawarkan di Pantai Damai.

“Aktiviti berlayar kapal boleh diadakan di sepanjang Telaga Air ke Pantai Damai dan seterusnya dari Pantai Damai kembali ke Telaga Air,” jelasnya sambil memberitahu akan mengadakan perbincangan dengan pihak pemaju, Lembaga Pembangunan dan Lindungan Tanag (LCDA) dan pelaksana Majlis Perbandaraan Padawan (MPP) untuk rundingan lanjut.

Justeru itu, Abang Johari berharap MPP menambah baik lagi perkhidmatan di Telaga Air memandangkan kawasan itu memiliki potensi ekopelancongan.

Lawatan Ketua Menteri itu turut diiringi Menteri Belia dan Sukan, Datuk Abdul Karim Rahman Hamzah, Menteri Muda Hal Ehwal Islam dan DBKU, Datuk Dr Abdul Rahman Junaidi merangkap ADUN Pantai Damai dan Pengerusi Majlis Perbandaran Padawan (MPP), Lo Khere Chiang.

Oleh Diyana Samsuddin

See author's posts


KPDNHEP kesan pelitup muka murah

SUNGAI BESAR: Kementerian Perdagangan Dalam Negeri dan Hal Ehwal Pengguna (KPDNHEP) mengesan penjualan pelitup muka berharga semurah 50 sen di pasaran namun kualitinya tidak mematuhi piawaian yang ditetapkan.

Sehubungan itu, Timbalan Menterinya Datuk Rosol Wahid menasihati pengguna agar berhati-hati ketika membeli pelitup muka berharga jauh lebih murah daripada harga siling  agar tidak terdedah kepada bahaya lain.“Pelitup muka ini dijual dengan harga 50 sen dan penjual dakwa ia merupakan pelitup muka tiga lapis, bagaimanapun pemeriksaan mendapati bahan yang digunakan agak meragukan.

“Pelitup itu berdebu dan boleh menjejaskan kesihatan pengguna,” katanya kepada pemberita selepas menyempurnakan penutup program Kembara Pengguna dan Peniaga KPDNHEP Selangor di Sekinchan di sini semalam.

Katanya, pelitup muka terbabit sedang dianalisis oleh Jabatan Kimia bagi memastikan kualitinya dan tidak menolak kemungkinan satu peraturan akan dibuat agar hanya pelitup muka memenuhi piawaian yang ditetapkan sahaja boleh dijual  demi menjamin keselamatan pengguna.

Kerajaan pada Ogos lepas menetapkan harga siling bagi pelitup muka RM1 sehelai.

Sementara itu mengulas mengenai program jualan Malaysia dan Kempen Beli Barangan Malaysia, beliau berkata  kesedaran orang ramai didapati semakin meningkat dalam merancakkan semula ekonomi tempatan yang terjejas akibat pandemik Covid-19.

Rosol juga berkata pengguna tidak perlu gusar ketika membeli barangan buatan tempatan kerana kualiti produk tempatan adalah setanding  dengan kualiti barangan antarabangsa malah ada yang lebih baik. – Bernama

See author's posts


Pelajar sambut Deepavali di United Kingdom

SEREMBAN: Menyambung pelajaran di London School of Economics (LSE) United Kingdom membolehkan M. Naviinesh, 20, buat pertama kalinya merasai dan menerokai pelbagai perkara baharu dalam hidupnya, termasuklah ketika menyambut perayaan Deepavali baru-baru ini.

Walaupun berada di perantauan tanpa kehadiran keluarga, anak kelahiran Seremban yang merupakan pelajar jurusan Perakaunan di universiti itu, tetap meraikan perayaan itu secara sederhana namun meriah.

Naviinesh berkata, sambutan Deepavali di United Kingdom juga disambut dalam suasana norma baharu sama seperti di tanah air, dengan amalan pemakaian pelitup muka, penjarakan fizikal serta larangan berkumpul yang turut ditekankan di negara berkenaan.

“Pengalaman menyambut perayaan Deepavali tanpa keluarga di sisi berikutan pandemik Covid-19 kali ini sungguh berbeza,namun meraikan bersama rakan senegara Isaac Chin, 18, dan Alex Iwanejko, 19, dari Poland, mengubati kesedihan saya.

“Suasana sambutan di sini juga berbeza kerana ramai juga masyarakat India di sini, sama ada di kampus mahupun di luar kampus yang kebanyakan mereka ini berasal dari utara India,” katanya, dalam kenyataan yang dikeluarkan Jabatan Penglibatan Media Komunikasi Strategik Kumpulan Petronas kepada Bernama di sini.

Mengakui sambutan kali ini terpaksa dihadkan berikutan Covid-19, pelajar tajaan Petronas itu berkata, bagi menghidupkan suasana seperti di Malaysia, beliau dan rakannya bekerjasama menyediakan juadah meskipun ia sedikit berlainan dari segi rasa.

“Walaupun ia tidak sama seperti di Malaysia, tetapi cukup untuk kami menghidupkan semangat Deepavali itu. Antara juadah yang disediakan ialah ayam peratal,sambal udang, nasi briyani, palak paneer bersama naan, raita timun dan juga sup ayam herba.

“Selain itu, saya turut menerima kiriman kuih muih dan muruku daripada ibu di tanah air,” katanya.– Bernama

See author's posts


Keselamatan rakyat diutamakan

KUCHING: Kerajaan Sarawak lebih mengutamakan keselamatan rakyat di negeri ini disebalik keperluan untuk tetap mengadakan Pilihan Raya Negeri Ke-12 (PRN-12) tidak lama lagi berikutan tempoh Dewan Undangan Negeri (DUN) Sarawak berakhir pada Jun tahun depan.

Ketua Menteri Datuk Patinggi Abang Johari Tun Openg berkata demikian membidas dakwaan sesetengah pihak yang mendakwa kerajaan Gabungan Parti Sarawak (GPS) tidak mengutamakan keselamatan dan kesihatan rakyat di negeri ini jika mengadakan PRN-12 ketika karajaan dan rakyat sedang berdepan dengan ancaman pandemik Covid-19.

Sambil menegaskan orang luar agar tidak perlu masuk campur urusan di negeri ini, Abang Jo berkata PRN-12 mesti diadakan bagi mendapatkan mandat rakyat untuk terus mentadbir negeri ini.

“Ini tidak sibuk dengan pilihan raya ke tidak (orang luar). Tauk kamek kesihatan orang Sarawak lebih penting daripada pilihan raya.

“Tetapi tempoh kita hendak habis. Gini gaya, mandat kita hendak habis, gini (macam mana) hendak ngatur (menguruskan) bencana, jawatankuasa kita tidak ada mandat,” ujarnya.

Abang Jo yang juga Presiden Parti Pesaka Bumiputera Bersatu (PBB) berkata demikian dalam amanatnya ketika Konvensyen Khas PBB Zon Selatan di Pusat Konvensyen Borneo Kuching (BCCK) di sini, semalam.

Selepas pilihan raya negeri Sabah, kes positif Covid-19 terus naik dengan mendadak, dan mengambil PRN Sabah sebagai contoh, ramai pihak mencadangkan kerajaan menunda terlebih dahulu PRN-12 Sarawak.

Tegas Abang Jo, ketika ini kerajaan GPS tiada pilihan selain mengadakan pilihan raya, tetapi  tetap mengutamakan usaha untuk memerangi pandemik Covid-19  dan memastikan rakyat mematuhi prosedur operasi standard (SOP) yang ditetapkan.

“Bagi kamek dalam GPS kamek utamakan rakyat dahulu, tentang pilihan raya kita tidak tahu bila … tetapi PBB mesti bersedia, bila-bila masa kalau ada pilihan raya,” ujarnya.

Dalam pada itu, Abang Jo sempat meniup semangat kira-kira 1,500 perwakilan dan semua pemimpin PBB yang menghadiri konvensyen itu, agar menjadikan GPS sebagai wadah untuk terus berjuang membangunkan negeri ini bagi mencapai sasaran negeri maju menjelang 2030.

“Kita berjuang demi untuk mempertahankan hak kita, negeri kita … negeri Sarawak dan rakyat Sarawak.

“Ayuh kita dalam satu barisan, demi untuk Bumi Kenyalang dan terus berjuang untuk negeri kita, hidup PBB,” katanya.

NUR AIN OTSMAN,AKMAL ADIB YUSUP,ASYRAF HALIM & JEAKQLEYN YACHO Foto: ANDRE OLIVERO

See author's posts


Azizulhasni, Pandelela calon Olahragawan, Olahragawati 2021

KUALA LUMPUR: Jaguh berbasikal trek Datuk Mohd Azizulhasni Awang dan ratu terjun Datuk Pandelela Rinong tersenarai sebagai calon Olahragawan dan Olahragawati Kebangsaan Anugerah Sukan Negara (ASN) 2021.

Kedua-dua ikon sukan negara itu dijangka berdepan saingan sengit daripada atlet lain yang turut disenarai pendek pada ASN yang akan berlangsung pada 31 Jan ini di Dewan Banquet Majlis Sukan Negara (MSN) dan dijangka disempurnakan Perdana Menteri Datuk Seri Anwar Ibrahim.

Bagi kategori Olahragawan Kebangsaan, Azizulhasni, yang diberi julukan ‘The Pocket Rocketman’ akan berhadapan saingan daripada juara dunia badminton yang juga beregu lelaki nombor satu tanah air, Aaron Chia-Soh Wooi Yik, Buda Anchah (bina badan), Ng Eain Yow (skuasy) dan Syarifuddin Azman (permotoran).

Sementara, Pandelela akan dicabar dua pemain skuasy, Rachel Arnold dan Aifa Azman, Meilaura Dora Jimmy (bina badan) dan Nur Amisha Azrilrizal (Muaythai) bagi kategori Olahragawati Kebangsaan.

Atlet powerlifting Bonnie Bunyau Gustin pula mengetuai pencalonan Olahragawan Paralimpik Kebangsaan, diikuti Datuk Abdul Latif Romly (para olahraga), Cheah Liek Hou (para badminton), Jong Yee Khie (powerlifting) dan Chew Wei Lun (boccia).

Kategori Olahragawati Paralimpik Kebangsaan pula menyaksikan persaingan tiga penjuru antara Siti Noor Iasah Mohamad Ariffin (para olahraga), Nur Azlia Syafinaz Mohd Zais (para berbasikal) dan Brenda Anellia Larry (para renang).

MSN dalam kenyataan hari ini memaklumkan calon yang disenarai pendek adalah berdasarkan pencapaian cemerlang atlet negara di pentas antarabangsa sepanjang 2021.

“Jawatankuasa Pemilihan MSN dipengerusikan Timbalan Ketua Setiausaha (Strategik) Kementerian Belia dan Sukan Ramona Mohd Razali, menerima 49 pencalonan untuk 11 kategori daripada persatuan sukan kebangsaan, Majlis Olimpik Malaysia (MOM), Majlis Paralimpik Malaysia (MPM), Bahagian Atlet dan Paralimpik MSN serta Urusetia ASN 2021,” menurut kenyataan itu.

Olahragawan dan Olahragawati Kebangsaan serta Olahragawan dan Olahragawati Paralimpik Kebangsaan, masing-masing akan menerima sebuah piala, piala iringan, sijil dan wang tunai RM20,000.

ASN turut menawarkan tujuh anugerah lain iaitu Pasukan Lelaki dan Wanita Kebangsaan, Jurulatih Lelaki dan Wanita Kebangsaan, Anugerah Tokoh Sukan, Anugerah Kepimpinan Sukan dan Anugerah Khas.

Anugerah berprestij yang mula diperkenalkan sejak 1966 itu adalah pengiktirafan tertinggi kerajaan bagi menghargai kecemerlangan sepanjang tahun yang dicapai atlet, jurulatih, pegawai dan persatuan sukan kebangsaan.

Azizulhasni berjaya meraih gelaran Olahragawan Kebangsaan ASN bagi edisi 2009, 2010, 2017 dan 2019/2020 manakala Pandelela pernah dianugerahkan Olahragawati Kebangsaan pada 2013 dan 2015. – Bernama.

See author's posts


3,360 askar maut bertempur

ARMENIA: Seramai 3,360 anggota tentera Armenia maut dalam pertempuran yang meletus di Nagorno-Karabakh dari 27 September hingga 9 November, lapor Agensi Berita Sputnik.

“Dari awal peperangan hingga setakat ini, pemeriksaan forensik telah dilakukan terhadap mayat dan lebih 2,500 pemeriksaan genetik telah dilakukan,” tulis Menteri Kesihatan Armenia, Arsen Torosyan di Facebook.

Pada akhir September 2020, pertempuran kembali meletus di Nagorno-Karabakh. Selepas beberapa usaha gencatan senjata dilakukan akhirnya pada 10 November 2020 satu perjanjian damai disepakati dengan Moscow selaku orang tengah.

Azerbaijan dan Armenia sepakat menghentikan pertempuran dan menukar tahanan serta menyerahkan mayat. Yerevan juga menyerahkan semula daerah Kalbajar, Lachin dan Agdam kepada Baku. Pasukan pengaman Rusia turut ditempatkan di wilayah itu.

Sementara itu di Tehran, Iran laksanakan semula aktiviti pengayaan uranium sehingga 20 peratus di kemudahan nuklear Fordow, lapor agensi berita Sputnik, memetik jurucakap kerajaan Ali Rabiei pada Isnin lalu.

Pada Disember, Iran meluluskan undang-undang untuk meningkatkan pengayaan uraniumnya dan menghentikan pemeriksaan Pertubuhan Bangsa-Bangsa Bersatu (PBB) ke atas tapak nuklearnya sebagai tindak balas terhadap kematian ahli fizik nuklear, Mohsen Fakhrizadeh.

“Beberapa hari sebelum itu, presiden Iran mengarahkan pengayaan (uranium) dimulakan sebanyak 20 peratus. Proses penyediaan gas UF6 (uranium heksafluorida) dimulakan. Produk pertama akan diterima dalam beberapa jam,” kata Rabiei dalam satu kenyataan.

Undang-undang itu juga menetapkan penggunaan pengempar generasi baharu untuk tempoh tiga bulan akan datang, termasuk 1,000 pengempar IR-2M dan sekurang-kurangnya 174 pengempar IR-6 dengan prospek meningkatkan jumlah menjadi 1,000 menjelang akhir tahun.

Perjanjian nuklear Iran, yang dimeterai pada 2015, hanya menetapkan penggunaan emparan IR-1 generasi pertama dan pengayaan uranium pada tahap 3.67 peratus.

Pada 2015, Iran menandatangani Pelan Tindakan Komprehensif Bersama (JCPOA) dengan China, Perancis, Jerman, Rusia, United Kingdom, Amerika Syarikat (AS) dan Kesatuan Eropah.

Mewajibkan Iran mengurangi program nuklearnya dan menurunkan rizab uraniumnya sebagai tukaran kepada menarik balik sekatan, termasuk sekatan senjata selama lima tahun.

Pada 2018, AS memutuskan untuk menarik diri daripada perjanjian itu dan kembali mengenakan sekatan lebih ketat terhadap Iran.-Bernama

See author's posts


KISWA tingkatkan perkhidmatan JAIS

KUCHING: Sistem Khidmat Islam Sarawak (KISWA) akan memudahkan serta meningkatkan servis perkhidmatan Jabatan Agama Islam Sarawak (JAIS).

Menteri Muda di Jabatan Ketua Menteri (Hal Ehwal Islam dan DBKU, Datuk Dr. Abdul Rahman Junaidi berkata, sistem baharu yang digunakan sejak 15 Jun lalu sejajar dengan inisiatif Kerajaan Sarawak ke arah ekonomi digital.

“KISWA ini mempunyai beberapa ciri menarik seperti pusat sehenti, Sarawak ID, maklumat sehenti dan mesra pengguna.

“Selain itu, ia turut memperkenalkan modul perkhidmatan baharu seperti permohonan kad nikah, khidmat nasihat dan kaunseling, pendaftaran tanah perkuburan Islam serta pelaporan mesyuarat, pengurusan kes syariah,” katanya.

Beliau yang juga Menteri Muda Utiliti (Bekalan Air) berkata demikian ketika melancarkan Khidmat Islam Sarawak (KISWA) 2020 di Dewan Majma’ Tuanku Abdul Halim Muadzam Shah, semalam.

Beliau dalam masa sama turut menyarankan JAIS sistem digital yang melibatkan 1,000 masjid dan 400 surau di seluruh negeri.

“Kita boleh laksanakan e-surau dan e-masjid sekali gus membangunkan masjid pintar dan surau pintar di seluruh negeri.

“Pembangunan sistem digital di masjid dan surau penting untuk mempelbagaikan fungsi rumah ibadah tersebut.

“Kita mahu masjid dan surau menjadi medan pemerkasaan ilmu dan kemasyarakatan selain untuk aktiviti keagamaan,” ujarnya.

Sementara itu, Dr. Abdul Rahman turut menggesa agensi lain di bawah Majlis Islam Sarawak (MIS) supaya mencontohi JAIS membangunkan sistem digital untuk meningkatkan perkhidmatan kepada masyarakat.

“Setakat ini Jabatan Kehakiman Syariah Sarawak dan JAIS yang telah membangunkan sistem digital.

“Saya berharap selepas ini semua agensi Islam dapat membangunkan sistem digital sendiri dan menjadikan MIS sebagai majlis pertama di Malaysia yang menggunakan teknologi digital secara menyeluruh,” jelasnya.

Turut hadir, Yang Dipertua Majlis Islam Sarawak Datu Misnu Taha, Pengarah JAIS Khalidi Ibrahim, Ketua Hakim Syarie Sarawak Awang Suhaili Ledi dan Pengarah Jabatan Mufti Sarawak Mual Suaud.

Oleh Zarina Abdullah

See author's posts


Tumpukan tangani krisis kesihatan, ekonomi

KUALA LUMPUR: Kerajaan perlu memberi sepenuh perhatian untuk menangani krisis kesihatan dan masalah ekonomi yang dihadapi oleh negara supaya dapat menyelamatkan lebih banyak pekerjaan, kata Pakar Ekonomi Profesor Dr Jomo Kwame Sundaram.

Beliau berkata, Malaysia seharusnya mempelajari lebih awal dan mencontohi negara-negara Asia Timur seperti China, Korea Selatan, Vietnam dan Laos yang dapat menangani krisis kesihatan negara mereka dengan baik.

“Sesiapa sahaja yang berada di Putrajaya, mereka mesti menangani masalah ini. Negara-negara seperti China, Korea Selatan, Vietnam dan Laos, malah sebahagiannya adalah lebih miskin daripada Malaysia tetapi mereka dapat menangani keadaan dengan lebih baik.

“Situasi bahaya masih belum selesai dan mereka terus berwaspada sepertimana kita sepatutnya berwaspada juga,” katanya dalam Wacana Ekonomi Manusiawi Siri Ke-5 bertajuk ‘Krisis Politik dan Ekonomi: Apa Masa Depan Malaysia?’ secara maya baru-baru ini.

Jomo turut memetik kenyataan Kementerian Kesihatan bahawa setiap angka yang diumumkan berkemungkinan ada kira-kira tiga individu lain yang telah dijangkiti dan tidak dikenali serta angka sebenar jangkitan mungkin empat kali ganda.

Dalam pada itu, beliau berkata kerajaan tidak seharusnya menjadikan perkiraan atau perhitungan politik jangka pendek untuk mempengaruhi dasar kesihatan dan ekonomi.

“Dalam situasi sekarang ini, terdapat bahaya yang cukup besar. Dari segi ekonomi, kita dapati kebanyakan negara-negara membangun akan pulih sedikit demi sedikit tetapi tidak akan kembali kepada keadaan sebelum pandemik.

“Mungkin kesan kemerosotan yang sudah berlaku akan berlanjutan menjadi kemelesetan,” katanya.

Jomo berkata antara punca yang membawa kepada masalah tersebut adalah kos ubat-ubatan yang tinggi, ujian makmal, alat kelengkapan kesihatan dan vaksin yang tidak mampu diperoleh oleh kebanyakan orang di dunia.

“Pelan peruntukan vaksin Covid-19 global (COVAX) yang ada misalnya hanya untuk mereka yang mampu membeli vaksin seperti negara berpendapatan sederhana seperti Malaysia.

“Jika dilihat senario terdapat negara-negara yang tidak mampu untuk membeli vaksin. Ini menunjukkan pandemik akan berlarutan di negara berkenaan dan mutasi akan berlaku.

“Ini berbahaya, kemungkinan varian baharu seperti varian Delta akan timbul dan kita tidak dapat mengawal keadaan,” katanya.

Selain itu, beliau berkata, punca lain ialah kebanyakan negara-negara membangun tidak mampu untuk berbelanja.

“Negara-negara membangun mendapati sukar untuk mereka berbelanja berikutan selalu berfikir ‘mesti pinjam dari luar’.

“Bagi menghidupkan atau memulihkan ekonomi bukan pinjaman dari luar yang penting tetapi pinjaman dari dalam untuk memastikan kecairan yang mencukupi supaya ekonomi dapat bergerak,” katanya dan menambah bahawa kemelut politik ketika ini turut memberi impak yang besar bukan hanya kepada ekonomi tetapi juga usaha untuk mengawal pandemik.

– Bernama

See author's posts


Permohonan cuma untuk mereka terkandas di kampung

PUTRAJAYA: Permohonan untuk pergerakan rentas negeri hanya untuk mereka yang terkandas di kampung yang mahu pulang ke rumah mereka dan bukannya untuk mereka yang ingin pulang ke kampung, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, timbul kekeliruan dalam kalangan rakyat yang menyangka semua pihak boleh membuat permohonan dan pendaftaran kepada polis bermula 25 April untuk pulang ke kampung.

“Ada kekeliruan …yang ada di bandar nak balik ke kampung tidak boleh, daripada awal lagi kita beritahu tidak boleh.

“Jangan ada yang keliru untuk memohon. Yang saya sebut sebelum ini adalah untuk mereka yang terperangkap di kampung,” katanya pada sidang  media harian mengenai PKP di sini semalam.

Beliau berkata, sebaik diumum Perintah Kawalan Pergerakan (PKP) dikuat kuasa bermula 18 Mac, ramai yang berpusu-pusu pulang ke kampung dan kini terkandas di kampung lebih sebulan.

“Jadi kita minta mereka mendaftar namun keputusan masih belum dibuat kerana kita cuma benarkan mereka lapor kepada polis melalui dalam talian mulai 25 April supaya kita dapat informasi yang jelas berapa ramai sebenarnya yang balik sebelum PKP dan yang ingin balik semula ke tempat kerja masing-masing,” katanya.

Berbeza dengan kebenaran pulang kepada para pelajar, beliau berkata mereka boleh dibawa pulang beramai-ramai dengan menaiki bas memandangkan status kesihatan mereka diketahui oleh pihak pentadbir.

“Tetapi untuk mereka yang di kampung, mereka tinggal di kawasan berasingan dan tidak diketahui status kesihatan mereka,” katanya.

Jelasnya, banyak perkara lain perlu diteliti oleh Kementerian Kesihatan, Majlis Keselamatan Negara dan Polis Diraja Malaysia sebelum keputusan kebenaran untuk pulang ke tempat masing-masing dibuat.

“Kalau dibolehkan, barulah kerajaan akan menyediakan Prosedur Operasi Standard (SOP) yang ketat bagaimana untuk mereka pulang,” katanya.

Ismail Sabri berkata, pihaknya dimaklumkan oleh polis keputusan dijangka diperoleh pada 1 Mei dan selepas itu barulah perbincangan lanjut akan diadakan.

“Jadi bukan automatik mereka (yang terkandas di kampung) boleh balik ke Kuala Lumpur (dan negeri-negeri lain),” katanya. – BERNAMA

See author's posts


James Masing sangkal kenyataan Soon Koh

KUCHING: Timbalan Ketua Menteri Tan Sri Dr. James Masing yang melawat Rumah Jimbun di Baleh, Kapit berkata penduduk yang menghadiri majlis Dato Sri Wong Soon Koh di Tunoh disuruh untuk mengambil gambar bersama di jalan lama di Tunoh manakala jalan baharu yang sedang dibina berada di sebelah bukit.

Wong dan kumpulannya memandu menerusi jambatan dan jalan Batang Baleh dan Sungai Mujong yang dibina oleh kerajaan GPS dan masih mendakwa bahawa tidak ada pembangunan di Baleh.

Masing berkata, Wong telah menipu penduduk di sana.

“Rakyat tahu bahawa Wong tidak membawa pembangunan ke Bawang Assan sejak 30 tahun dia mewakili kawasan tersebut.

Kesal dengan taktik ini untuk memenangi undi, Masing berkata, beliau telah menunjuk gambar sebagai bukti jalan dibina di kawasan Song dan Kapit.

Turut hadir, Ahli Parlimen Hulu Rejang, Datuk Wilson Ugak.

Oleh Connie Chieng

See author's posts


Kemudahan infrastruktur SK Temenggong dinaik taraf

KUCHING: Bagi memberi keselesaan kepada guru dan pelajar, kemudahan infrastruktur di Sekolah Kebangsaan (SK) Temenggong akan dinaik taraf.

Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, kemudahan yang dinaik taraf melibatkan keperluan mendesak yang senaraikan pengurusan sekolah.

Menurutnya, ia akan menggunakan dana daripada Program Transformasi Luar Bandar (RTP) ADUN N.4 Pantai Damai.

“Untuk RTP tahun 2021, kita mula memasukkan sekolah dalam senarai untuk kerja-kerja menaik taraf dan menambah baik.

“Sekolah ini antara lima sekolah yang disenaraikan untuk ditambahbaik melibatkan dana RM100,000,” katanya.

Beliau berkata demikian ketika melawat SK Temenggong semalam.

Dr. Abdul Rahman yang juga Menteri Muda Utiliti (Bekalan Air) menjelaskan, perhatian akan diberi kepada infrastruktur sekolah bagi memberi keselesaan kepada guru dan pelajar.

“Untuk melahirkan pelajar berkualiti, persekitaran sekolah juga hendaklah berkualiti,” ujarnya.

Sementara itu, Guru Besar SK Temenggong, Suhaimi Heep berkata, antara keutamaan pembangunan adalah ruang untuk ibu bapa menurunkan dan mengambil anak.

“Ia penting untuk memberi keselesaan kepada guru dan anak-anak terutama untuk mematuhi prosedur operasi standard (SOP) Covid-19.

“Ruang berbumbung juga diperlukan untuk menuju ke kelas pra sekolah selain memasang pagar penghalang,” jelasnya.

Turut hadir jurutera Jabatan Kerja Raya (JKR) Bahagian Kuching.

Oleh JEAKQLEYN YACHO

See author's posts


Man United ‘tidak bertaring’

PENJARING gol kemenangan Atletico Madrid, Renan Lodi (dua kanan) berlari dengan bola semasa perlawanankedua pusingan kedua Liga Juara-Juara UEFA antara Manchester United dan Atletico Madrid di stadium OldTrafford di Manchester, barat laut England. • Foto AFP

ATLETICO Madrid meletakkan paku terakhir dalam keranda musim yang menyedihkan untuk Manchester United apabila tandukan Renan Lodi membolehkan juara Sepanyol itu mara ke suku akhir Liga Juara-Juara UEFA dengan kemenangan 1-0 di Old Trafford untuk mara dengan agregat 2-1.

Pemain pertahanan dari Brazil itu yang tidak dikawal menanduk masuk gol kemenangan empat minit sebelum separuh masa untuk menamatkan peluang terakhir United untuk menjulang trofi musim ini ketika kemarau tanpa trofi sejak 2017 mereka berterusan.

United kini berdepan tugas berat hanya untuk kembali bersaing dalam Liga Juara-Juara musim depan kerana skuad berprestasi rendah yang dipenuhi dengan nama-nama bintang menduduki tempat kelima dalam Liga Perdana Inggeris.

Pergelutan Atletico sendiri untuk menduduki empat tempat teratas dalam La Liga musim ini telah menunjukkan batasan mereka.

Tetapi pengalaman anak buah Diego Simeone dalam peringkat kalah mati Liga Juara-Juara menyerlah apabila mereka dengan selesa menamatkan perlawanan itu untuk mara ke suku akhir buat kali keenam dalam tempoh sembilan musim terakhir.

“Kami sedar sepenuhnya bahawa menentang pasukan ini anda sendiri perlu menjaringkan gol pertama,” kata bos sementara United, Ralf Rangnick.

Atletico telah ditekan dalam kawasan mereka sendiri selama 15 minit pertama tetapi menimbulkan ancaman setiap kali mereka berjaya melakukan beberapa hantaran bersama ketika melakukan serangan balas.

“Pada permulaan permainan anda dapat melihat bahawa kami boleh menghukum mereka melalui serangan balas,” kata Simeone.

“Ia adalah usaha kolektif yang besar. Saya gembira.”

Atletico gembira untuk mengekalkan kelebihan mereka dan tidak terlalu diganggu oleh pasukan United yang kekurangan idea.

“Mereka tahu cara bermain perlawanan Liga Juara-Juara itu,” kata penjaga gol United, David De Gea.

“Mereka menjaringkan gol kemudian adalah pasukan yang sukar jadi sukar untuk kami mencipta peluang. Kami tersingkir daripada salah satu pertandingan paling penting jadi kami sangat sedih.” – AFP

See author's posts


Tarik nafas lega terima bantuan air

ELLIE
EDWARD

SAMALAJU:
Penduduk rumah panjang Rumah Ngumbang Anak Sinjan, Pasir Putih Suai Samalaju
menarik nafas lega menerima bantuan air mineral daripada Jabatan Kebajikan
Masyarakat Bahagian Miri, semalam.

Tuai
Rumah (TR) Ngumbang berkata, rumah panjang beliau menerima sebanyak 230 kotak
air mineral daripada jabatan terbabit.

“Kita
berterima kasih di atas bantuan air mineral memandangkan penduduk rumah panjang
mempunyai masalah air berikutan masalah hujan yang kurang ketika ini,” katanya.

Beliau
berkata demikian ketika dihubungi berhubung berkata terbabit, semalam.

Menurutnya,
rumah panjang beliau yang mempunyai 23 isi rumah itu turut terkesan dengan
pelaksanaan Perintah Kawalan Pergerakan (PKP) sejak 18 Mac lalu.

“Kita
berterima kasih kepada wakil rakyat Bintulu yang menyokong permohonan kami
kepada pihak JKM,” katanya.

Sehubungan
itu, beliau memuji usaha kerajaan dalam memastikan kebajikan rakyat khususnya
dalam membendung penularan wabak Covid-19.

Pada masa yang sama, beliau
menasihati seluruh masyarakat terutama di Bintulu untuk memberikan kerjasama
dengan mematuhi arahan PKP dalam usaha kerajaan membendung penularan wabak Covid-19.

See author's posts


PGA kawal tiga empangan hidroelektrik

KUCHING: Pasukan Gerak Am (PGA) Sarawak akan mengawal tiga empangan hidroelektrik iaitu di Bakun, Murum dan Baleh yang terletak berhampiran dengan sempadan, kata Timbalan Ketua Menteri, Tan Sri Datuk Amar James Jemut Masing.

Beliau berkata, tiga empangan ini yang boleh menghasilkan 4500MW adalah penting untuk pembangunan ekonomi Sarawak dan sebarang sabotaj ke atasnya akan merupakan satu bencana kepada negeri ini.

Kawalan di sepanjang sempadan bukan sahaja untuk mengelak orang asing dari memasuki tetapi juga untuk membanteras kegiatan penyeludupan.

Dalam pada itu, Masing turut diberi taklimat oleh Komander PGA, SAC Manca Ata berhubung perkara tersebut.

Beliau berkata, terdapat dua pusat kawalan sempadan di Tapak Megah, 20 kilometer (km) dari sempadan Malaysia /Indonesia dan Long Singut, kira-kira 15km dari sempadan.

“Tidak lama lagi, PGA akan menubuhkan satu unit yang mempunyai tidak kurang dari tujuh pegawai terlatih di tiga empangan tersebut masing-masing. Sarawak ingin menjaga tiga aset ini,” kata Masing.

Dalam pada itu, Pusat Pentadbiran Indonesia juga akan dipindah dari Jakarta ke Kalimantan yang melibatkan penghijrahan sekitar 1.5 juta penduduk Indonesia ke ibu pusat pentadbiran itu yang terletak berdekatan dengan kawasan Hulu Rajang menjelang 2026.

“Jadi, sempadan kita perlu dijaga,” katanya.

Oleh Connie Chieng

See author's posts


CITF luluskan sektor perladangan, komoditi dalam PPVI

KUALA LUMPUR: Mesyuarat Badan Bertindak Imunisasi Covid-19 (CITF) telah meluluskan sektor perladangan dan komoditi sebagai sektor ekonomi keempat yang terlibat dalam Program Pusat Pemberian Vaksin Industri (PPPVI).

Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata, tiga sektor ekonomi lain yang diluluskan sebelum ini adalah sektor pembinaan, pengangkutan dan pembuatan ataupun perkilangan.

Menurutnya, pekerja bagi keempat-empat sektor berkenaan yang dipercayai sebagai sebahagian besar daripada sektor ekonomi yang beroperasi sewaktu Kawalan Pergerakan dalam Pelan Pemulihan Negara akan diberi perlindungan vaksin.

“Kami sedang perhalusi perancangan daripada sektor-sektor lain seperti sektor peruncitan dan sektor pelancongan yang mungkin kami akan mulakan kemudian berdasarkan kepada keutamaan dari sudut pengoperasian sektor-sektor mengikut fasa Pelan Pemulihan Negara,” katanya pada sidang media selepas melawat Program Vaksinasi Industri Pembinaan (CIVac) di sini semalam.

Sementara itu Khairy turut mengumumkan setakat ini, CITF telah meluluskan 27 PPV industri untuk sektor pembinaan, pengangkutan dan pembuatan ataupun perkilangan di bawah Kementerian Kerja Raya, Kementerian Pengangkutan dan Kementerian Perdagangan Antarabangsa dan Industri (MITI).

Khairy berkata, program itu setakat ini juga melibatkan 373,327 pekerja dalam ketiga-tiga sektor tersebut dengan sebahagian PPV berkenaan mula beroperasi semalam, manakala sebahagian lagi pada minggu hadapan.

“Ini adalah jumlah yang kami telah rancang setakat ini berdasarkan kepada keperluan kita untuk mengawal wabak jangkitan Covid-19, mungkin kami akan tambah PPV industri berdasarkan kepada penilaian risiko dan laporan epidemik yang kami akan terima.

“Kalau ada satu risiko tinggi bagi sektor ekonomi tertentu, kami mampu dan boleh berikan vaksin ke sektor tersebut tetapi setakat ini, inilah perancangan yang saya nak umumkan hari ini,” katanya yang juga Menteri Sains, Teknologi dan Inovasi.

Beliau memaklumkan PPV industri tersebut terbahagi mengikut negeri melibatkan Selangor dengan lima PPV, Pulau Pinang (empat), Kuala Lumpur dan Terengganu masing-masing tiga PPV, sementara Johor, Negeri Sembilan, Melaka dan Pahang masing-masing dua PPV, manakala Sabah, Putrajaya, Perak dan Kedah masing-masing satu PPV.

“Kami berharap dengan adanya program vaksinasi industri, iaitu yang merupakan sebahagian daripada PICK, akan dapat melindungi pekerja sektor ekonomi yang beroperasi dalam Fasa Satu Pelan Pemulihan Negara ketika ini,” katanya.

Sementara itu, Khairy berkata keutamaan suntikan vaksin berdos tunggal jenis CanSino setakat ini adalah kepada negeri yang mempunyai penduduk di kawasan yang sukar diakses dan mengikut perancangan, vaksin berkenaan akan diberi kepada Sarawak, Sabah dan negeri di pantai timur.

Beliau berkata, pihaknya juga sedang merancang untuk menggunakan vaksin berkenaan kepada kumpulan tertentu seperti golongan pelarian, manakala bagi industri di bawah sektor ekonomi, kekal menggunakan vaksin dua dos kerana didapati mudah untuk dirancang bersama syarikat terlibat.

“Kami berharap sebenarnya menjelang esok saya akan dapat petunjuk bila kami akan mendapat vaksin CanSino, kami telah meminta penghantaran pada bulan Julai,” katanya.

Selain itu, Khairy berkata sela masa vaksin jenis Pfizer-BioNTech antara dos pertama dan kedua kekal selama tiga minggu, manakala beliau akan membuat pengumuman bagi sela masa untuk vaksin AstraZeneca hanya akan dimaklumkan selepas bekalan vaksin berkenaan tiba hari ini.

Khairy turut memaklumkan bahawa beliau dan Menteri Kesihatan Datuk Seri Dr Adham Baba akan mengeluarkan kenyataan bersama hari ini (2 Jun) berhubung pemberian vaksin jenis Pfizer kepada golongan remaja, berusia 12 tahun ke atas susulan laporan berlaku insiden kesan sampingan radang jantung dalam kalangan penerima terutamanya remaja lelaki. – Bernama

See author's posts


Florida sedia hadapi ancaman Taufan Isaias

BAHAMAS: Taufan Isaias melanda Bahamas pada Sabtu, mengakibatkan kejadian pokok tumbang serta bekalan elektrik terputus, sebaik sahaja ia mula membadai pantai Florida.Taufan berkenaan dijangka memburukkan lagi keadaan masyarakat di kawasan itu yang sebelum ini sudah terjejas akibat ribut terdahulu, yang turut membawa penyakit, memaksa kebanyakan mereka mendapatkan perlindungan di Pulau Grand Bahama.

Agensi tempatan sebelum ini melaporkan, pulau itu terpaksa ditutup (lockdown) minggu lepas setelah ia disenarai sebagai antara lokasi panas kerana lonjakan penularan kes Covid-19.Bagaimanapun, Perdana Menteri Bahamas Hubert Minnis melonggarkan sekatan susulan kejadian ribut, tetapi mengenakan perintah berkurung dari jam 10 malam hingga 5 pagi.

Ribut tersebut diramalkan akan mendekati pantai tenggara Florida pada awal pagi Ahad waktu tempatan dan bergerak di sepanjang pantai di timur negeri itu sepanjang hari.Sementara itu, Gabenor Florida Ron Desantis memberi amaran bahawa kekuatan Taufan Isaias dijangka kembali meningkat di kawasan itu.Jelasnya, biarpun ia kelihatan seperti semakin reda, langkah berjaga-jaga perlu diambil untuk sebarang kemungkinan impak daripada taufan terbabit.Kawasan itu sebelum ini pernah dilanda Taufan Dorian tahun lalu, menyebabkan kerosakan teruk.Ombak dan angin kencang berpotensi mendatangkan ancaman banjir di kawasan dataran rendah, di mana ramai penduduk yang masih tinggal di rumah yang rosak akibat ribut dahsyat tahun lalu.-AFP

See author's posts


Aktiviti sukan MAKSAK perlu sokongan wakil rakyat

MARUDI : Kejayaan dan pelaksanaan program dan aktiviti sukan di peringkat daerah MAKSAK banyak bergantung kepada kerjasama dan sokongan daripada wakil rakyat kerana peruntukan itu disalurkan mereka.

Pegawai Daerah Marudi selaku Pengerusi MAKSAK Daerah Marudi Mackos Sibong berkata tanpa bantuan seperti ini mereka tidak dapat menganjurkan kejohanan atau program di mana dengan adanya sumbangan peruntukan daripada wakil rakyat tersebut memudahkan lagi program dan aktiviti MAKSAK.

“Dalam kita melaksakan tugas seperti ini kita tidak lupa kebajikan serta sukan riadah, rekreasi dalam kalangan kakitangan kerajaan contohnya melalui MAKSAK ini kita adakan aktiviti setiap tahun,” katanya.

Beliau berkata demikian ketika menyampaikan ucapan di majlis penyampaian hadiah kejohanan badminton yang disempurnakan Menteri Muda Kerajaan Tempatan merangkap Ahli Dewan Undangan Negeri Datu Dr Penguang Manggil sempena Karnival Sukan MAKSAK 2019 di bilik mesyuarat Pejabat Daerah Marudi.

Katanya melalui MAKSAK dapat mengeratkan hubungan serta kerjasama yang erat diantara kakitangan kerajaan Persekutuan dan kakitangan Negeri  mahupun badan-badan berkanun kerana melaui sukan ini lah banyak perkara yang kita  lihat bukan hanya untuk melihat kemenangan tetapi yang paling penting adalah memupuk semangat kerjasama antara satu dengan yang lain selain melahirkan bakat-bakat dan kepimpinan jati diri.

“Apabila semua kakitangan kerajaan mempunyai kepimpinan dan disiplin yang tinggi, dan keupayaan dan semua ini secara langusng kita lihat lahir daripada sukan,’jelasnya.

Menurut Mackos program tahun lepas ini iaitu diadakan pada November 2019 merupakan kejohanan badminton Piala Datu Penguang di langsungkan di dewan serbaguna Good Shepherd.

Katanya antara aktiviti sukan lain sempena Karnival Sukan MAKSAK 2019 selain badminton ialah bola sepak veteran 9 sebelah dan Bola Jaring.

Oleh Jiku Juguong

See author's posts


Pertimbang lanjutkan waktu operasi UTC

KUCHING:   Ahli Parlimen Bandar Kuching Dr Kelvin Yii berharap Pusat Transformasi Bandar (UTC) akan mempertimbangkan supaya waktu operasi dapat dilanjutkan untuk kemudahan orang ramai.

Beliau juga mengalu-alukan pembukaan semua perkhidmatan di UTC kerana ini akan memudahkan orang ramai yang ingin berhubung dengan agensi-agensi kerajaan.

Menurut beliau, UTC telah membuat satu sistem nombor bagi mengawal jumlah orang yang ingin masuk ke sana.

Beliau berkata demikian berdasarkan pemantauan yang dibuat bersama bekas Ahli Parlimen Stampin Julian Tan yang membuat lawatan ke UTC kelmarin bagi melihat keadaan serta pematuhan kepada garis panduan setelah pembukaan agensi-agensi kerajaan di sana.

Dr Yii dan Tan juga telah memberi maklumbalas dan cadangan bagaimana untuk menambahbaik garis panduan keselamatan dan kesihatan bagi orang ramai yang melawat UTC.

See author's posts


Kes positif di Indonesia cecah 20,000 kes

JAKARTA: Kes positif Covid-19 di Indonesia kini melepasi angka 20,000 kes dengan berlaku tambahan kes positif baharu tertinggi bagi tempoh 24 jam iaitu 973 kes.

Menurut jurucakap Pemerintah Indonesia berkenaan Covid-19, Achmad Yurianto, jumlah kes positif kini berjumlah 20,162 susulan berlaku tambahan 973 kes baharu tertinggi bagi tempoh 24 jam, sejak kes pertama disahkan pada 2 Mac lepas.

“Bagi tempoh 12 tengah hari semalam sehingga 12 tengah hari ini, 36 lagi kematian berlaku menjadikan kes kematian akibat virus itu kini 1,278 orang,” katanya.

Provinsi Jakarta masih mencatatkan kematian tertinggi iaitu 481 kes diikuti Jawa Timur (241 kes), Jawa Barat (124) dan selebihnya di wilayah lain di Indonesia.

Pelaksanaan pembatasan sosial berskala besar (PSBB) di provinsi Jakarta yang bermula 15 Mac lepas, masih berkuatkuasa sehingga 4 Jun ini- Bernama

See author's posts


Kibar Jalur Gemilang di puncak Gunung Tahan

KUANTAN: Mengibarkan Jalur Gemilang di puncak Gunung Tahan, puncak tertinggi di Semenanjung Malaysia, pada Hari Malaysia yang akan disambut Rabu ini menjadi antara matlamat 70 peserta Program Latihan Menyelamat dan Kajian Risiko di Kawasan Pergunungan yang bermula semalam.

Pengarah Jabatan Bomba dan Penyelamat Malaysia (JBPM) Pahang Wan Mohammad Zaidi Wan Isa berkata selain bomba, ekspedisi itu juga disertai pegawai dan anggota Polis Diraja Malaysia (PDRM) dan Jabatan Perlindungan Hidupan Liar dan Taman Negara (Perhilitan) serta rakan media Pahang.

Katanya matlamat utama program ialah menguji kemampuan dan ketahanan fizikal serta mental pasukan terlibat sebagai persediaan menghadapi operasi menyelamat di kawasan gunung, namun penganjuran yang hampir dengan tarikh sambutan Hari Malaysia menjadikan program itu lebih istimewa.

“Pasukan terlibat dijadualkan memulakan pendakian hari ini dan tiba di puncak gunung setinggi 2,187 meter pada Rabu ini yang merupakan Hari Malaysia. Sebagai simbolik kepada hari istimewa buat rakyat negara ini, peserta akan mengibarkan Jalur Gemilang di puncak gunung,” katanya kepada pemberita pada majlis pelepasan peserta program itu di Ibu Pejabat JBPM Pahang di sini, semalam.

Turut hadir ialah Timbalan Ketua Polis Pahang Datuk Mohd Yusri Hassan Basri dan Penolong Pengarah Bahagian Operasi Kebombaan dan Penyelamat JBPM Pahang Ismail Abdul Ghani yang juga ketua ekspedisi.

Selain itu, Wan Mohammad Zaidi berkata program juga membolehkan pihaknya melihat dan mengkaji risiko pendakian di Gunung Tahan memandangkan trek tersebut akan dibuka semula kepada orang awam bermula Selasa ini (15 September).  — Bernama

See author's posts


Lapangan terbang baharu Lawas di Sundar

LAWAS: Lapangan terbang baharu Lawas akan dibina berdekatan dengan kawasan Sundar setelah lokasi asal di kawasan Kuala Lawas tidak dilulus pihak Kementerian Pengangkutan  atas faktor keselamatan.

Menurut Timbalan Ketua Menteri Datuk Amar Awang Tengah Ali Hasan, keputusan ini dinyatakan pihak bertanggungjawab kerana lokasi asal ini berhampiran dengan loji penapisan minyak dan gas di Pulau Sari Kuala Lawas.

“Kita difahamkan bahawa, lapangan terbang mesti berada sekurang-kurangnya 5 kilometer daripada loji ini.

“Maka lokasi baharu telah dikenal pasti iaitu di kawasan Sundar yang juga terletak dikawasan jalan pesisir,” tambahnya.

Beliau yang juga Menteri Pembangunan Bandar dan Sumber Asli II, Menteri Perdagangan Antarabangsa dan Industri, Terminal Perindustrian dan Pembangunan Usahawan Sarawak memberitahu perancangan lain untuk pembangunan di kawasan Sundar ialah pembinaan sebuah jambatan yang menghubungkan Sundar dengan kawasan kampung seberang Sundar.

Semua ini akan dilaksana secara berperingkat untuk kemudahan perhubungan dan pembangunan ekonomi rakyat.

Oleh itu beliau menyeru masyarakat di Sundar untuk mengusahakan tanah milik mereka untuk aktiviti pertanian, penternakan dan pemprosesan makanan sebagai usaha menambah pendapatan keluarga masing-masing.

“Kerajaan hanya mampu menyediakan segala kemudahan dan infrasturktur untuk rakyat, selebihnya adalah atas usaha dan kreativiti rakyat itu sendiri merebut peluang yang muncul hasil daripada segala pembangunan yang dilaksanakan oleh kerajaan,” ujarnya.

Awang Tengah menyatakan demikian ketika bertemu penduduk di Kampung Luagan Sundar untuk melawat projek pembinaan Dewan Masyarakat Kampung Sundar yang baru disiapkan.

Turut hadir Residen Bahagian Limbang Ir Ahmad Denney Ahmad Fauzi, Pegarah NRDA Datu Ubaidillah bin Latip, Pegawai Daerah Lawas Ladin Atok, Penguasa Tanah dan Survei Bahagian Limbang, Awang Nazri Awang Saperi dan kenamaan lainnya.

Oleh Adeng Edrus

See author's posts


Hujan Ribut Sibu: 21 peniaga bazar terjejas teruk

SIBU: Seramai 21 peniaga Bazar Ramadan Dataran Tun Tuanku Haji Bujang Fasa 2 dapat dugaan Ramadan apabila kanopi ranap akibat hujan ribut melanda, petang semalam.

Timbalan Menteri Pendidikan, Inovasi dan Pembangunan Bakat I, Datuk Dr Annuar Rapaee berkata, kejadian seumpama itu telah melanda Sibu untuk kali kedua pada tahun ini dan kali ini merupakan yang paling teruk sehingga mengakibatkan banyak pokok tumbang menghalang kebanyakan jalan.

“Seramai 21 peniaga di bazaar kita di sini terjejas.

“Jadi esok (hari ini) saya bersama Pemuda Parti Pesaka Bumiputera Bersatu (PBB) akan bergerak untuk membantu mereka dengan menyediakan kanopi baharu.

“Insyallah sebelum petang, kita akan menghantar kanopi baharu untuk peniaga-peniaga yang terjejas ini sebelum bermulanya perniagaan mereka,” jelasnya menerusi catatan di Facebooknya malam tadi.

Dr Annuar yang juga Ahli Dewan Undangan Negeri (ADUN) Nangka berkata, jumlah kanopi sedia ada mungkin tidak mencukupi.

“Jadi kita terpaksa mencari pembekal di kedai ‘hardware’ untuk kita kumpul dan cukupkan (kanopi).

“Malam ini (semalam), Pemuda PBB Teku dan Bahagia Jaya bersetuju untuk membantu menghantar kanopi esok (hari ini),” ujarnya.

“Kita hanya tinggal dua minggu lagi untuk sambut Aidilfitri. Jadi saya memberi kata-kata semangat buat peniaga untuk terus berjuang mencari rezeki bagi menyambut Aidilfitri yang akan menjelang nanti,” ujarnya lagi.

Oleh AKUN GIMAN

See author's posts


32 ahli majlis termasuk 10 muka baharu angkat sumpah di MDS

SARIKEI: Seramai 32 ahli Majlis Daerah Sarikei (MDS) termasuk 10 muka baharu mengangkat sumpah bagi tempoh 2023-2025.

Timbalan Premier Sarawak, Dato Sri Dr. Sim Kui Hian menyaksikan Majlis Angkat Sumpah Penerimaan Jawatan Ahli-Ahli Majlis, MDS 2023 yang berlangsung di Council Chamber, Tingkat 3, MDS, hari ini.

Upacara angkat sumpah dimulakan dengan Pengerusi MDS, Kaunselor Wong Zee Yeng dan seterusnya disusuli oleh timbalannya, Kaunselor Misiah Abu Seman serta ahli-ahli majlis.

Selesai upacara angkat sumpah, barisan baharu ahli MDS melafaz ikrar bebas rasuah.

Sementara itu, dalam ucapanya, Kaunselor Wong Zee Yeng berkata daripada 32 orang ahli majlis, 10 orang merupakan muka baharu dan selebihnya 22 orang adalah yang dilantik semula.

“Semua ahli majlis merupakan lantikan daripada empat komponen parti dalam Gabungan Parti Sarawak (GPS).

“Seramai 11 orang mewakili Parti Rakyat Bersatu Sarawak (SUPP), 10 orang dari Parti Pesaka Bumiputera Bersatu (PBB), tujug orang Parti Demokratik Progresif (PDP) dan empat orang daripada Parti Rakyat Sarawak (PRS),” katanya.

Tambahnya, pelantikan tersebut bukan hanya satu penghormatan, tetapi ia datang dengan amanah dan tanggungjawab yang harus dipikul.

“Amanah dan tanggungjawab ini perlu kami pikul dan laksanakan secara professional dan berintegriti bagi memastikan penyampaian perkhidmatan adalah yang terbaik selaras dengan aspirasi dan espektasi kerajaan serta rakyat.

“Oleh itu, kami ahli-ahli majlis akan sentiasa peka dan bersedia menjadi pemudahcara antara rakyat, kerajaan dan Majlis khasnya dalam memastikan dasar dan polisi yang digubal serta dilaksanakan adalah demi kebaikan bersama di bawah pentadbiran Majlis.

“Saya juga ingin mengucapkan terima kasih dan penghargaan kepada mantan ahli-ahli majlis di atas sumbangan dan kerjasama yang diberikan sehingga kita beroleh beberapa kejayaan,” ujarnya.

Katanya, MDS mendapat Anugerah Rakan Strategik sempena Anugerah Perpustakaan Awam Premier Sarawak 2022 dan salah satu Majlis Daerah di Sarawak yang mendapat pengiktirafan 5 Bintang dalam Sistem Penarafan Bintang PBT 2022.

Di majlis sama, Dr. Sim yang juga Menteri Kesihatan Awam, Perumahan dan Kerajaan Tempatan menyerahkan sijil penghargaan kepada mantan ahli-ahli majlis.

Turut hadir, Timbalan Menteri Kesihatan Awam, Perumahan dan Kerajaan Tempatan Sarawak II Micheal Tiang Ming Tee, Setiausaha Tetap Kementerian Kesihatan Awam, Perumahan dan Kerajaan Tempatan Elizabeth Loh dan Timbalan Setiausaha Tetap Kementerian Kesihatan Awam, Perumahan dan Kerajaan Tempatan Mohamad Lofti Tuah.

Oleh EARL ANEK

See author's posts